7 Ikan Paling Cantik Di Dunia

Sehingga tahun 2018, terdapat di antara 34,000 spesis ikan yang dikenali. Walaupun ia dilihatkan sebagai satu angka yang banyak, namun untuk satu-satu spesis ikan itu, ia mempunyai berpuluh hingga beratus baka atau jenis.

Dan umum sedia tahu bahawa ikan adalah antara makhluk yang paling cantik di dunia. Namun, disebabkan sebahagian besarnya tinggal di laut yang sangat dalam, banyak spesis ikan yang cantik dan menarik tidak diketahui.

Pusat akuarium menjadi tempat manusia melihat spesis yang jarang dilihat dan kali ini iluminasi.com ingin kongsikan 7 spesis ikan yang paling cantik di dunia.

Ikan Blueface Angelf yang juga dikenali sebagai "angelfish yellowfish" ini mempunyai warna pada muka yang sangat luar biasa. Ia boleh membesar sehingga panjang kira-kira 38 sentimeter.

Bentuk ikan ini seolah-olah "termampat" dan kelihatan nipih dari pandangan hadapan. Ia biasanya tinggal di kawasan terumbu karang dan terdapat banyak di bahagian Indo-Pasifik.

Ikan Blueface Angel tidak termasuk dalam senarai spesis terancam. Corak di antara ikan dewasa dan ikan muda adalah sangat berbeza.

Ia terdiri daripada 6 jalur putih berselang seli pada badan dengan garis luar berwarna biru.

Seperti yang tertera pada namanya, ikan Banggai Cardinal adalah sinonim dengan Pulau Banggai di Indonesia. Corak warna dan sirip belakangnya memudahkan ia dibezakan daripada jenis ikan dalam spesis yang sama.

Beza antara ikan jantan dan betina terletak pada rongga mulut ikan ini dan ia biasanya boleh membesar sehingga 8 atau 9 sentimeter panjang.

Ikan ini termasuk dalam senarai spesis terancam dan beransur-ansur pupus. Jika anda bernasib baik tertangkap ikan ini, adalah dinasihatkan supaya melepaskannya kembali ke habitat semulajadinya.

Nama ikan ini mempunyai perkataan pelangi, jadi sudah tentu ia mempunyai pelbagai warna. Rainbow Parrot adalah spesis ikan yang agak besar jika dibandingkan dengan ikan dalam senarai ini dan boleh mencecah panjang 1.2 meter.

Ia boleh mencapai berat 9 kilogram dan hidup sehingga tempoh 16 tahun. Habitat utamanya adalah Atlantik Barat dan pedalaman Caribbean.

Bentuk badannya adalah lebar dan panjang dan mempunyai ciri-ciri mulut yang digunakan untuk memakan alga. Tiada perbezaan ketara di antara ikan jantan dan betina.

Seperti Banggai Cardinal, ikan ini juga berada di ambang kepupusan.

Ikan Trigger tergolong dalam keluarga ikan yang dikenali sebagai Balistidae dan biasanya dijumpai di lautan subtropikal. Keluarga Balistidae terdiri daripada kira-kira 40 jenis spesis berbeza.

Ikan menjadikan alga dan plankton sebagai mana serta dianggap sebagai salah satu ikan paling bijak di dunia.

Walaupun ia sangat cantik, namun ikan ini tidak mesra dengan manusia dan agresif luar biasa. Ia mudah marah terutama ikan jantan yang sangat sensitif dengan kawasannya.

Ciri-ciri fizikalnya yang dinamik membuatkan ia sangat menarik di mata manusia. Ia mempunyai kepala yang besar, mata kecil, mulut berbentuk bujur dan biasanya mempunyai panjang di antara 20 hingga 50 sentimeter.

Jika anda melihat ikan ini, ia seolah-olah bercahaya disebabkan kombinasi warnanya iaitu biru gelap, putih dan biru elektrik yang sangat menarik perhatian.

Warna ini tersusun dengan kemas dalam corak bulat yang kekal dan tidak berubah selama 4 tahun sehingga ia mencapai kematangan.

Selepas tempoh itu, ikan Emperer Angel akan memiliki warna hitam di keliling matanya serta jalur biru dan kuning.

Kanak-kanak zaman sekarang mungkin tak kenal ikan ini, namun ia adalah haiwan peliharaan yang paling terkenal satu ketika dahulu. Malah, masih terdapat orang dewasa dari generasi dahulu yang masih memelihara ikan ini.

Ikan Betta atau ikan Pelaga ini biasanya lebih dikenali sebagai ikan laga atau ikan karin.

Ikan Betta bersaiz kecil di bawah 6.5 sentimeter panjang. Di Thailand, ia dikenali sebagai "pla kad" yang bermaksud ikan laga.

Nama ini mencerminkan kekuatan ikan ini untuk bertempur dengan ikan kecil yang lain. Malah lebih menarik, ia biasanya dilagakan di antara satu sama lain.

Selain dilagakan, ikan karin juga sering dipertandingkan berdasarkan warnanya yang unik dan ekornya yang sangat panjang. Ikan ini dianggap sebagai ikan air tawar paling cantik di dunia.

Tidak dapat dinafikan bahawa ikan Mandarin adalah ikan yang paling cantik di dunia. Ikan ini mempunyai gabungan warna hijau dan biru dengan jalur jingga.

Ia berasal dari wilayah Indo-Pasifik serta tinggal di kawasan lagun dan batu karang. Ikan mandarin adalah antara ikan akuarium yang paling aktif dan tenang di dunia yang biasanya melakukan pergerakan pantas di dalam air.

Makanan utama ikan ini adalah telur ikan, cacing polychaete dan ostrakod, membuatkannya terkenal sebagai ikan yang sangat sukar untuk dipelihara dalam akuarium kerana pemakanan yang ketat.

Kerana saiznya yang sangat kecil iaitu kira-kira 6.5 sentimeter seperti ikan karin, ia sangat sukar untuk ditemui di laut dalam.


Sejarah Undang-Undang Aparteid (Pengasingan) di Afrika Selatan Yang Mengarut

Dalam dunia moden hari ini, undang-undang yang menindas seperti aparteid tidak lagi digunakan terhadap rakyat sesebuah negara. Namun, 20 tahun lalu, undang-undang ini masih diguna pakai dalam sistem pemerintahan Afrika Selatan. Aparteid ini adalah sebuah undang-undang yang rasis, yang tidak sepatutnya langsung dipraktikkan di mana-mana negara di dunia ini.

Pelantikan Nelson Mandela secara demokratik sebagai Presiden Afrika Selatan yang pertama pada tahun 1994 menyaksikan secara rasmi berakhirnya pemerintahan minoriti kaum kulit putih, yang dikenali sebagai 'aparteid'. Anda pasti pernah mendengar perkataan ini, namun apa sebenarnya yang dimaksudkan dengan aparteid?

Aparteid adalah sebuah perkataan bahasa Afrika Selatan yang membawa maksud pengasingan. Ianya adalah sebuah sistem pengasingan berasaskan kaum yang memerintah Afrika Selatan selama hampir 50 tahun. Dasar ini dibuat secara khusus bertujuan untuk melindungi penguasaan kaum kulit putih di Afrika Selatan ke atas lain-lain bangsa, terutamanya mereka yang berkulit hitam, yang merupakan majoriti, dari segala aspek kehidupan.

Dasar ini tidak muncul secara tiba-tiba. Ketika perebutan kolonial antara Afrikaners (kumpulan etnik Afrika Selatan berketurunan Belanda, berkulit putih) dan penjajah British sekitar lewat abad ke-19, hak penduduk asal yang berkulit hitam di Afrika Selatan telah dipinggirkan. Apabila aparteid secara rasminya diluluskan sebagai sebahagian daripada undang-undang pada tahun 1948 oleh National Party di bawah pimpinan Afrikaners, ianya mengeruhkan lagi keadaan dan hubungan antara etnik kulit putih dan kulit hitam.

Afrikaners percaya bahawa Afrika Selatan adalah tanah air yang diberikan oleh Tuhan kepada mereka, dan etnik berkulit putih adalah lebih tinggi darjatnya berbanding etnik kulit hitam yang lebih majoriti, yang dilihat sebagai ancaman. Terdapat 148 undang-undang aparteid di negara tersebut.

Antaranya adalah, etnik kulit hitam perlu sentiasa membawa permit pengenalan (ID), dan terpaksa mematuhi perintah berkurung yang ketat. Kemudahan awam diasingkan antara etnik kulit putih dan bukan putih, dan perkahwinan kulit putih dengan lain-lain etnik adalah dilarang sama sekali, yakni diharamkan dari segi-segi undang-undang.

Penduduk Afrika Selatan dikelaskan kepada 4 kategori, iaitu putih, hitam, india dan 'berwarna', iaitu mereka yang mempunyai darah campur. Mereka juga diasingkan dari segi kawasan perumahan.

Etnik kulit hitam dibahagikan kepada 10 kawasan penempatan, berdasarkan kumpulan suku kaum masing-masing. Tempat tinggal mereka ini terletak jauh di pedalaman, dan terlampau sesak dengan penduduk.

Kawasan tersebut juga tidak banyak peluang pekerjaannya, memaksa mereka untuk mencari pekerjaan di luar kawasan sebagai buruh kasar dengan gaji yang rendah, dan mereka diharamkan untuk melakukan bantahan atau mogok.

Aparteid juga sebenarnya mempunyai agenda ekonomi, di mana tenaga kerja murah diperlukan khususnya bagi operasi beberapa lombong emas di Afrika Selatan.

Syarikat-syarikat pelombong sangat menyokong akan dasar aparteid kerana mereka mempunyai kepentingan besar dalam memastikan tenaga buruh etnik kulit hitam sentiasa murah, bagi memberikan pulangan keuntungan yang lebih lumayan.

Di luar kawasan penempatan mereka sendiri, etnik selain kulit putih tidak mempunyai sebarang hak politik. Memandangkan mereka ini secara teknikalnya bukan rakyat, mereka tidak berhak untuk mengundi.

Pemerintah juga menubuhkan sistem pendidikan yang berasingan untuk etnik bukan kulit putih, dan mereka hanya menerima sebahagian kecil dana pembangunan, berbanding sekolah-sekolah etnik kulit putih yang menerima peruntukan yang tinggi.

Pendidikan mandatori buat etnik bukan kulit putih (terutamanya kulit hitam) tamat pada usia 13 tahun, dan distrukturkan untuk menjadikan etnik kulit hitam sebagai buruh kasar di luar kawasan. Keadaan ini dilihat sebagai eksploitasi haram yang dihalalkan menggunakan sistem pendidikan.

Sudah pasti tindakan ini telah menyebabkan kemarahan etnik kulit hitam, dan mereka menentang undang-undang tidak berperikemanusiaan ini. Bantahan kerap kali diketuai oleh pelajar dan remaja berkulit hitam, dan pemerintah bertindak balas dengan penindasan yang teruk terhadap mereka.

Perjuangan seperti ini berjaya melahirkan pemimpin-pemimpin seperti Nelson Mandela, Oliver Tambo dan Walter Sisulu, yang bekerjasama membantu menamatkan undang-undang aparteid di Afrika Selatan.

Memandangkan anda sudah faham sedikit sebanyak tentang aparteid, bolehkah anda bayangkan hidup di bawah undang-undang ini, ditekan oleh pihak pemerintah walaupun ianya terang-terang menolak nilai kemanusiaan? Mujur Malaysia tidak mengamalkan undang-undang seperti ini.

Sebenarnya Israel adalah kuasa yang masih mengamalkan aparteid. Mereka menindas penduduk Palestin dengan pelbagai undang-undang tidak masuk akal, malah turut membunuh mereka yang tidak berdosa, terutamanya kanak-kanak dan wanita. Semoga rakyat Palestin suatu hari nanti akan dibebaskan daripada cengkaman Israel.


Al Capone: Samseng Paling Ganas dan Terkenal Dalam Sejarah Amerika

Botak Chin, Bentong Kali dan Mat Komando adalah antara gengster yang terkenal di Malaysia suatu ketika dahulu kerana keganasan dan kekejaman mereka. Di Amerika Syarikat, mereka ada Al Capone, seorang gengster yang sangat aktif di Chicago suatu ketika dahulu, terlibat dengan pelbagai kes pembunuhan sehingga memaksa kerajaan negara tersebut untuk campur tangan.

Al Capone, atau nama sebenar Alphonse Capone, turut dikenali sebagai Scarface adalah seorang gengster yang paling terkenal di Amerika Syarikat, mendominasi jenayah terancang di Chicago sekitar tahun 1925 hingga 1931. Capone dilahirkan pada 17 Januari 1899 di Brooklyn, New York.

Ibu bapa Capone adalah immigran yang berasal daripada Naples, Itali dan mereka berpindah ke Amerika pada tahun 1893. Capone adalah anak ke-4 daripada 9 orang adik beradik, dan membesar di Brooklyn. Dia bersekolah sehingga gred 6 sahaja, dan berhenti sekolah pada usia 14 tahun selepas memukul gurunya.

Dia melakukan pelbagai jenis kerja untuk menyara diri, sebagai kerani kedai gula-gula, bowling pinboy (menyusung pin bowling), buruh di kilang pembuatan peluru, dan melakukan kerja-kerja bengkel. Dalam masa yang sama, dia turut menjadi ahli 2 kumpulan gengster remaja, iaitu South Brooklyn Rippers dan Forty Thieves Juniors.  Remaja-remaja nakal ini terkenal dengan aktivit vandalisme dan jenayah di sekitar New York pada waktu itu.

Selain itu, ketika waktu sama, Capone juga turut menjadi ahli satu lagi kumpulan gengster yang lebih dewasa, iaitu geng James Street Boys, yang diketuai oleh Johnny Torrio, individu yang akhirnya menjadi mentor kepada Capone. Pada usia 16 tahun, Capone menyertai geng Five Points dan berperanan sebagai seorang bartender (pembuat air) di salun milik Francesco Ioele (sekutu Torrio, lebih dikenali sebagai Frankie Yale) di Harvard Inn.

Walaupun belum mencecah umur 21 tahun, Capone telah terlibat dalam beberapa insiden ganas. Ketika sedang bekerja di Harvard Inn, seorang penjenayah agresif bernama Frank Galluccio telah menyerang Capone menggunakan sebilah pisau ke arah pipi kirinya selepas dia memburukkan adik perempuan Galluccio di hadapan khalayak ramai. Parut kesan daripada kejadian tersebut memberikannya gelaran 'Scarface', yang bermaksud muka berparut.

Dalam sebuah kejadian lain, Capone telah menembak mati pemenang kepada sebuah permainan yang berlangsung di kawasan kejiranan tempat dia tinggal, kerana menurutnya, lelaki itu telah 'merompak' kemenangan tersebut daripadanya. Walaupun disoal siasat oleh polis, Capone tetap dibebaskan kerana tiada bukti kukuh dan saksi kepada pembunuhan tersebut.

Selain insiden pembunuhan itu, Capone pernah menyerang seorang ahli kumpulan gengster White Hand, di mana dia membiarkan lelaki itu mati selepas memukulnya. Ketua gengster White Hand berjanji untuk membalas dendam terhadap Capone atas perbuatannya terhadap ahli kumpulan mereka. Demi menyelamatkan Capone, Frankie menghantar Capone, isteri dan anaknya yang masih kecil ke Chicago untuk bekerja bersama Torrio.

Torrio telah berpindah daripada New York ke Chicago sejak tahun 1909 lagi bagi membantu membantu perjalanan operasi perniagaan perjudian dan pelacuran di bawah bos gengster Chicago iaitu Big Jim Colosimo. Tidak lama selepas ketibaan Capone di bandar tersebut pada tahun 1919, Colosimo telah dibunuh. Terdapat teori konspirasi yang mengatakan bahawa dia telah dibunuh sama ada oleh Yale, atau Capone sendiri pada tahun 1920 bagi memberi jalan kepada Torrio untuk mengetahui perniagaan tersebut.

Pada tahun sama kematian Colosimo, kerajaan Amerika Syarikat telah mengharamkan penghasilan dan penjualan minuman beralkohol di negara tersebut. Torrio kemudiannya mula menjalankan operasi bawah tanah (underground) bagi penghasilan dan penjualan arak mula berlaku dan membawa keuntungan yang lumayan.

Pada tahun 1923, Chicago melantik seorang datuk bandar baharu. Beliau berjanji untuk menghapuskan bandar tersebut daripada rasuah dan penyelewengan, dan hal ini mengancam operasi perniagaan Torrio dan Capone. Mereka terpaksa memindahkan tapak operasi mereka ke pinggir bandar.

Bagi memastikan perniagaan mereka dapat dijalankan dengan lancar, Torrio dan Capone melakukan ancaman pada hari pengundian pemilihan datuk bandar sesi 1924, memaksa pengundi untuk memilih calon datuk bandar mereka tersendiri, sebagai boneka. Ada di antara pengundi yang telah terkorban pada hari pengundian, dan polis terpaksa campur tangan, namun keduanya berjaya meloloskan diri.

Selepas percubaan untuk membunuhnya oleh musuh pada tahun 1925, Torrio membuat keputusan untuk meninggalkan perniagaan dan pulang ke Itali, menyerahkan keseluruhan operasi kepada Capone. Sebagai ketua gengster dan pemilik perniagaan, Scarface tidak mengendahkan nasihat mentornya untuk menjalani kehidupan secara low profile. Sebaliknya, dia memindahkan operasi mereka ke suite mewah di Metropole Hotel di pusat bandar Chicago.

Dari situ, Capone mula mempamerkan kehidupan yang mewah kepada umum, berbelanja secara boros, namun membayar dengan wang tunai bagi mengelakkan sebarang tinggalan jejak terhadap siasatan. Beberapa akhbar menganggarkan bahawa operasi perniagaannya menjana pendapatan sebanyak $100 juta setahun.

Para wartawan kerap melaporkan berita tentang Capone, dan dia berjaya mendapat simpati umum kerana personalitinya yang mesra dan pemurah. Ada yang menganggap Capone sebagai figura Robin Hood, yang mewakili rakyat bahawan. Walaubagaimanapun, beberapa tahun kemudiannya, nama Capone kerap kali dikaitkan dengan kekejaman dan keganasan, dan popularitinya hancur.

Pada tahun 1926, Capone telah mengarahkan orang bawahannya untuk membunuh 2 orang musuh ketatnya, salah seorang daripadanya dalah William McSwiggin. McSwiggin pernah cuba untuk membunuh Capone kerana sudah lama berdendam, namun percubaannya itu gagal. Kali ini, giliran Capone pula untuk membalas dendam, dan berjaya membunuh McSwiggin.

Polis tidak mempunyai bukti dan saksi yang cukup untuk mengaitkan Capone dengan pembunuhan tersebut, namun sentimen rakyat mahu Capone dihukum serta merta dan kerajaan terpaksa melakukan sesuatu. Polis akhirnya menyerbu operasi perniagaan Capone, dan mengumpul dokumen untuk mendakwanya di mahkamah. Capone akur, dan bertemu dengan ketua kumpulan gengster yang lain, dan kesemua mereka bersetuju untuk berhenti melakukan keganasan. Namun, ianya hanya bertahan selama 2 bulan.

Ketika proses pendakwaan berjalan, Capone masih bebas menjalankan perniagaannya. Sehingga awal tahun 1929, Capone mendominasi perniagaan arak secara haram di Chicago. Seorang lagi musuh ketat Capone, iaitu Moran juga terlibat dalam perniagaan yang sama, dan dia pernah cuba untuk membunuh Torrio dan Capone, namun gagal. Kini, dia mempunyai sasaran baru, iaitu Jack McGurn, pembunuh upahan Capone. Capone dan McGurn membuat keputusan untuk membunuh Moran.

Pada 14 Februari 1929, orang bawahan McGurn mengumpan Moran dengan penjualan arak berkualiti pada harga yang sangat berpatutan dan mereka bersetuju untuk bertemu di sebuah gudang. Ketika tiba di sana, konco-konco Moran telah ditahan oleh sekumpulan 'polis', yang sebenarnya merupakan orang bawahan McGurn. 'Polis' tersebut mengarahkan mereka semua berpusing dan menghadap dinding, sebelum menembak mati kesemuanya.

Moran berjaya meloloskan dirinya daripada dibunuh. Walaupun ketika kejadian Capone berada di rumahnya di Miami, orang awam dan media dengan segera menyalahkannya atas pembunuhan tersebut, dan menggelar Capone sebagai 'Musuh Nombor 1 Negara'.

Sebagai respon kepada kejadian tersebut, Presiden Amerika Syarikat pada waktu itu, iaitu Herbert Hoover mengarahkan kerajaan persekutuan untuk campur tangan dalam usaha untuk mendakwa Capone. Walaupun sekali lagi tidak cukup bukti untuk mengaitkannya dengan pembunuh pada hari Valentine, kerajaan tetap berjaya mendakwa Capone kerana elak membayar cukai.

Pada 5 Jun 1931, Capone telah didakwa atas 22 tuduhan sengaja mengelak membayar cukai pendapatan antara tahun 1925 hingga 1929. Pada 12 June tahun sama, Capone telah didakwa kerana konspirasi melanggar Prohibition Law (undang-undang yang mengharamkan penghasilam dan penjualan arak) antara tahun 1922 hinga 1931.

Pada bulan Oktober 1931, Capone telah didapati bersalah atas 3 daripada 23 tuduhan, dan dijatuhkan hukuman penjara 11 tahun serta denda $USD50,000.

Capone menjalani hukuman penjara di Atlanta pada Mei 1932, sebelum dipindahkan ke penjara di Alcatraz pada Ogos 1934. Pada November 1939, Capone dimasukkan ke sebuah hospital mental kerana menghidapi demensia (pelupa), dan tinggal di sana selama 3 tahun berikutnya.

Kesihatan Capone semakin lama semakin teruk, dan dia menghabiskan sisa hidupnya di Miami bersama isteri dan anak. Pada 25 Januari 1947, Capone meninggal dunia akibat serangan jantung.


Mauna Loa, Gunung Berapi Aktif Terbesar Di Dunia Yang Terletak di Hawaii

Malaysia sebenarnya sangat beruntung dari segi kedudukan geografinya. Berada di luar Lingkaran Api Asia Pasifik, secara teorinya kita kini bebas daripada letusan gunung berapi. Dalam erti lainnya, walaupun mengikut sejarah ratusan atau ribuan tahun dahulu terdapat gunung berapi yang aktif di negara kita, gunung-gunung tersebut kini tidak aktif lagi.

Sebaliknya, negara jiran kita Indonesia mempunyai puluhan gunung berapi yang masih aktif. Pembentukan gunung berapi ini adalah akibat daripada pertembungan antara plat Eurasia dan plat Indo-Australia.

Saban tahun, apabila letusan gunung berapi berlaku, ianya akan meragut banyak nyawa dan meranapkan ribuan harta benda. Pernahkah anda tertanya, apakah gunung berapi yang terbesar di dunia?

Takhta gunung berapi terbesar di dunia dipegang oleh Gunung Mauna Loa yang terletak di bahagian selatan-tengah kepulauan Hawaii, Amerika Syarikat. Kawasan gunung ini juga merupakan sebahagian daripada Taman Nasional Gunung Berapi Hawaii.

Dalam bahasa penduduk Hawaii, perkataan "Mauna Loa" bermaksud gunung besar. Gunung ini mempunyai ketinggian 4,169 meter daripada aras laut dan saiznya sahaja adalah lebih kurang separuh daripada keseluruhan Pulau Hawaii. Bahagian kubahnya mempunyai panjang 120 km dan 103 km lebar.

Sementara itu, kawasan kawahnya (dalam bahasa Inggeris dikenali sebagai caldera) pula mempunyai keluasan 15 km persegi dan kedalam 180 meter. Gunung berapi ini mempunyai bentuk perisai (shield volcano) dan sejak 1843, ianya telah meletus kira-kira 33 kali.

Ketika gunung ini meletus pada tahun 1953 dan 1942, pasukan tentera udara Amerika Syarikat telah bertindak melepaskan berdekatan gunung ini yang bertujuan untuk mengalihkan lalu lava daripada menghampiri bandar Hilo. Gunung Mauna Loa merupakan salah satu gunung daripada rantaian 5 gunung yang terdapat di negeri Hawaii.

Sesetengah pengkaji gunung berapi percaya gunung ini sudah meletus ribuan kali sejak 700,000 tahun dahulu. Walau bagaimanapun, sejak rekod diambil pada tahun 1843, gunung ini sudah meletus sebanyak 33 kali. Jumlah ini agak tinggi berbanding purata letusan yang dicatatkan oleh gunung berapi yang lain.

Gunung berapi ini sebahagian besarnya terdiri daripada aliran lava yang sangat cair. Kadar letusan gunung berapi di Mauna Loa adalah rendah dan biasanya tidak meletup. Walau bagaimanapun, disebabkan kelikatan rendah lava, letusan biasanya berlaku pada kelajuan yang tinggi. Lava yang dikeluarkannya sangat panas dan kebiasaannya melebihi 1000 darjah selsius.

Salah satu peristiwa letusan gunung ini yang paling menarik adalah ketika letusan berlaku pada tahun 1942. Pada ketika itu, Amerika Syarikat tidak menjangkakan ianya begitu dahsyat. Ketika itu, Amerika Syarikat baru sahaja menyertai Perang Dunia Kedua.

Lagi malang, letusan itu berlaku hanya 4 bulan sahaja selepas serangan di Pearl Harbor. Apabila berita mengenai letusan gunung Mauna Loa sampai ke pengetahuan kerajaan, mereka telah mengarahkan pihak media tidak menghebohkannya kepada pihak luar. Hal ini mengelakkan negara luar daripada melakukan serangan terhadap mereka yang sedang berada dalam keadaan kacau-bilau.

Aliran lava yang sangat banyak menyukarkan keadaan. Kerajaan sangat khuatir bahawa lava ini akan sampai ke kawasan bandar kecil Hilo dan boleh mengganggu saliran Ola’a, iatiu sumber air utama di Hawaii. Bagi mengelakkan perkara ini berlaku, kerajaan telah bertindak melepaskan bom bagi mengubah haluan lava ini.

Sehingga kini, gunung ini masih menjadi ancaman bagi seluruh penduduk Hawaii. Oleh itu, kerajaan telah menubuhkan program pemantauan gunung ini yang dilakukan daripada pemandangan atas. Selain gunung ini, aktiviti gunung-gunung berapi yang lain juga turut dipantau dari semasa ke semasa dan program observatori ini merupakan sebahagian daripada program Decade Volcanoes Program yang diperkenalkan oleh kerajaan tempatan.

Berbanding gunung berapi lain dimana pelancong boleh menaiki gunung tersebut, adalah mustahil dan merbahaya untuk pelancong mendaki gunung ini memandangkan lapisan luar gunung ini yang dilapisi lapisan magma yang panas dan berlendir.


Xin Zhui: Mumia Yang Paling Cantik Dan Terpelihara Lebih 2,000 tahun

Kini berusia lebih daripada 2,000 tahun, Xin Zhui atau juga dikenali sebagai Lady Dai adalah wanita dari zaman dinasti Han (206 BC - 220 AD) yang telah diawet.

Dia diiktiraf secara meluas sebagai mumia manusia yang paling terpelihara dalam sejarah.

Xin Zhui ditemui pada tahun 1971 apabila para pekerja menggali dekat dengan kawasan perlindungan serangan udara berhampiran Changsha, China di mana mereka terjumpa makamnya yang tersangat besar.

Makam bawah tanahnya yang seperti gua itu mengandungi lebih daripada 1,000 artifak berharga, termasuklah cermin solek, peralatan dandanan, beratus-ratus unit pasu dan piring serta 162 ukiran kayu mewakili orang suruhannya.

Malah, hidangan makanan juga disediakan untuk dimakan oleh Xin Zhui di kehidupan selepas matinya.

Walaupun struktur rumit kubunya itu sangat mengagumkan kerana masih bertahan setelah hampir 2,000 tahun sejak ia dibina, apa yang lebih mengejutkan para penyelidik adalah keadaan fizikal Xin Zhui.

Ketika dia digali keluar, dia dilaporkan memiliki kulit yang terpelihara seperti orang hidup. Kulitnya masih lembut apabila disentuh dengan rasa lembap dan kenyal.

Rambut aslinya masih terletak elok di kepala, termasuk dengan bulu hidung, bulu kening dan bulu mata.

Para saintis melakukan autopsi yang mana mereka mendapati bahawa mayatnya yang mati pada tahun 163 BC itu berada dalam keadaan serupa dengan manusia yang baru sahaja meninggal dunia.

Namun, mayat Xin Zhui yang diawet itu mula memburuk apabila oksigen di udara mengenainya. Maka, imej mayat Xin Zhui yang dilihat pada hari ini bukanlah seperti mana ketika penemuan awal.

Malah, para penyelidik mendapati bahawa semua organ Xin Zhui masih utuh dan pembuluh darahnya masih mengandungi darah jenis A.

Gumpalan darah turut ditemui yang mendedahkan penyebab kepada kematiannya iaitu serangan jantung.

Pelbagai jenis penyakit lain ditemui di seluruh badan Xin Zhui termasuklah batu karang, tinggi kolestrol, tekanan darah tinggi dan penyakit hati.

Ketika mayatnya diperiksa, pakar patologi menemui 138 biji buah tembikai di dalam perut dan ususnya.

Biasanya biji-biji ini mengambil masa 1 jam untuk dihadamkan, jadi mereka beranggapan bahawa buah tembikai adalah makanan terakhinya sebelum diserang sakit jantung.

Para penyelidik mengatakan mumia ini terpelihara dengan sangat baik disebabkan oleh ketelitian pembinaan kubur dan keadaannya yang tersangat kedap udara.

Disemadikan 12 meter di bawah tanah, Xin Zhui dimasukkan ke dalam keranda yang paling kecil daripada 4 buah keranda.

Setiap keranda ini dimasukkan ke dalam keranda yang lebih besar, membuatkan keranda berisi mayat Xin Zhui berada di kedudukan paling dalam.

Dia dibalut dengan dua puluh lapisan kain sutera dan mayatnya ditemui di dalam hampir 80 liter cecair yang tidak dapat dikenal pasti. Setelah diuji, cecair tersebut mempunyai elemen asid dan terdapat kesan magnesium.

Satu lapisan tebal tanah ditempelkan di lantai dan keseluruhannya dipenuhi dengan arang yang menyerap kelembapan lalu ditutup dengan tanah liat.

Semua ini menghalang oksigen dan bakteria yang menyebabkan kerosakan daripada memasuki ruang kubur.

Bahagian atas kubur pula ditutup dengan lapisan tanah liat setebal hampir 1 meter, menghalang air daripada menembusi struktur tersebut.

Walaupun pelbagai perkara mengenai kubur dan kematian Xin Zhui diketahui, namun kisah kehidupannya tidak begitu jelas.

Apa yang diketahui adalah Lady Dai adalah merupakan isteri kepada seorang pegawai Han berpangkat tinggi iaitu Li Cang dan meninggal ketika berusia 50 tahun.

Serangan jantung yang membunuhnya dipercayai disebabkan oleh obesiti, kurang bersenam dan diet mewah yang terlalu mengenyangkan.

Namun, mayatnya telah menjadi mayat yang terpelihara dalam keadaan yang terbaik dalam sejarah manusia.

Xin Zhui kini ditempatkan di Muzium Wilayah Hunan dan merupakan calon utama bagi penyelidikan mereka dalam pemuliharaan mayat.


Fahami Kanser Tahap 4: Bagaimana Ia Memusnahkan Badan Pesakit

Metastasis adalah situasi dimana kanser telah merebak ke bahagian badan yang lain. Ia juga dikenali sebagai kanser tahap 4.

Metastasis berkembang apabila sel kanser terpisah daripada ketumbuhan utama dan memasuki saluran darah atau sistem limfatik.

Ini membolehkan sel kanses bergerak jauh daripada kawasan di mana terhasilnya ketumbuhan dan membentuk ketumbuhan baru di bahagian badan yang lain.

Metastasis bergantung kepada beberapa faktor termasuk jenis kanser dan betapa agresif kanser tersebut. Ia juga bergantung kepada berapa lama anda menghidap kanser sebelum dirawat.

Metastasis pada tulang, otak, hati, kelenjar limfa dan paru-paru adalah sangat biasa. Sel-sel kanser juga boleh merebak ke lapisan sekitar paru-paru atau rongga perut.

Ini akan menyebabkan pengumpulan cecair yang berlebihan di kawasan tersebut. Malah, sel kanser juga boleh merebak ke bahagian kulit, otot dan organ-organ lain.

Sebagai contoh, kanser payudara yang merebak ke hati dirujuk sebagai kanser payudara metastatik dan bukannya kanser hati.

Sesetengah kanser cenderung untuk merebak ke bahagian-bahagian badan yang tertentu. Kanser payudara cenderung untuk merebak ke bahagian tulang, hati, paru-paru, dinding dada dan otak.

Kanser hati merebak ke otak, tulang, hati dan kelenjar adrenal. Kanser prostat pula merebak ke bahagian tulang.

Biasanya doktor akan mencuba sejenis kemoterapi dan kemudiannya berubah kepada yang lain apabila rawatan pertama tidak lagi berkesan.

Atau anda mungkin akan menjalani kombinasi rawatan untuk mengeluarkan kanser tersebut seperi kemoterapi, radiasi dan/atau pembedahan.

Terdapat dua strategi utama apabila melibatkan rawatan. Pertama adalah "Systemic Therapy" dimana rawatan dilakukan dengan merawat seluruh badan melalui terapi dan ubatan.

Yang kedua adalah "Local Therapy", iaitu merawat bahagian kanser melalui pembedahan dan terapi radiasi.

Dalam beberapa kes, kanser boleh disembuhkan tetapi doktor menggunakan rawatan untuk memperlahankan pertumbuhan dan mengurangkan gejala-gejalanya.

Jika anda mempunyai beberapa jenis kanser, adalah tidak mustahil untuk hidup untuk beberapa bulan atau tahun walaupun selepas perkembangan penyakit metastatik.

Adalah tersangat penting untuk bertanyakan kepada doktor apakah matlamat kepada rawatan yang dijalankan kerana matlamatnya mungkin akan berubah-ubah bergantung kepada sama ada pesakit bertindakbalas terhadap rawatan.

Ia juga amat penting untuk mengetahui bahawa kesakitan, rasa mual dan kesan sampingan yang lain boleh diuruskan dengan bantuan doktor.


Kisah Sedih Mesut Ozil Disebalik Persaraan Dari Pasukan Jerman

Prestasi pasukan bola sepak kebangsaan Jerman yang mengecewakan telah menghantar mereka pulang seawal peringkat kumpulan.

Namun, apa yang lebih mengecewakan adalah keputusan pemain bintang Arsenal, Mesut Ozil untuk tidak lagi menyarung jersi Die Mannschaft.

Apa yang berlaku adalah sangat peribadi dan berkenaan dengan perkauman yang mana sangat tidak patut terjadi.

Mesut Ozil telah berkongsi kepada umum melalui laman Facebook beliau tentang beberapa faktor yang mendorong beliau berbuat demikian.

Tempoh beberapa minggu yang lalu telah memberikan masa saya untuk berfikir mengenai beberapa perkara yang berlaku baru-baru ini.

Oleh itu, saya ingin kongsikan pendapat dan perasaan saya mengenai apa yang telah berlaku.

Seperti orang lain, susur galur keturunan saya berasal dari sebuah negara. Walaupun saya membesar di Jerman, latar belakang keluarga saya berasal dari Turki.

Saya mempunya dua hati, satu Jerman dan satu lagi Turki. Ketika zaman kanak-kanak saya, ibu saya mengajar saya untuk sentiasa menghormati dan jangan pernah lupakan asal-usul. Nilai-nilai ini masih teguh saya pegang sehingga kini.

Pada Mei 2018, saya bertemu Presiden Turki, Recep Tayyip Erdoğan dalam satu majlis amal dan pendidikan.

Kami mula-mula bertemu pada tahun 2010 selepas beliau dan Angela Merkel (Canselor Jerman) menonton perlawanan di antara Jerman menentang Turki bersama-sama di Berlin.

Sejak itu, kami bertemu beberapa kali di serata dunia. Saya sedar gambar kami berdua telah mencetuskan respon yang besar di media Jerman dan walaupun ramai yang menuduh saya sebagai penipu, namun gambar yang kami ambil langsung tiada tujuan politik.

Bagi saya, mengambil gambar dengan Presiden Erdogan bukanlah kerana politik dan pilihanraya, ia kerana menghormati pegawai tertinggi negara asal keluarga saya.

Saya adalah seorang pemain bola sepak dan bukan ahli politik, dan pertemuan kami bukanlah sebagai pengesahan mana-mana dasar.

Malah kami berbual mengenai topik yang sama kami bualkan setiap kali bertemu, iaitu bola sepak, kerana beliau juga merupakan pemain bola sepak di usia mudanya.

Walaupun media Jerman telah menggambarkan sesuatu yang sangat berbeza, kebenarannya adalah tidak bertemu dengan Presiden Erdogan seolah-olah tidak menghormati asal-usul saya, yang mana saya berbangga sehingga ke hari ini.

Bagi saya, tak kisah siapa Presiden itu, yang penting adalah beliau Presiden. Sama ada ia berkenaan dengan Presiden Turki atau Jerman, saya akan melakukan perkara yang sama.

Ramai orang bercakap mengenai prestasi saya, ada yang memuji dan ada juga yang mengkritik. Jika akhbar atau pakar bola sepak melihat kesalahan saya dalam permainan, saya boleh terima kerana saya bukan pemain yang sempurna.

Tapi apa yang saya tak boleh terima adalah media Jerman berulang kali menyalahkan prestasi buruk Piala Dunia bagi pihak keseluruhan skuad disebabkan oleh saya mempunyai dua keturunan (Turki dan Jerman) dan sekeping gambar kontroversi.

Sesetengah akhbar Jerman menggunakan latar belakang dan gambar saya bersama Presiden Jerman sebagai propaganda sayap kanan untuk melebarkan agenda politik mereka.

Apa sebab lain untuk mereka menggunakan sekeping gambar dan nama saya untuk menjelaskan kekalahan di Rusia?

Mereka tidak menyalahkan prestasi saya atau pasukan, tetapi mereka mengkritik keturunan Turki saya dan rasa hormat saya terhadap cara saya dibesarkan.

Ini telah menyentuh aspek peribadi yang mana tak sepatutnya berlaku, di mana media Jerman cuba untuk membuatkan rakyat Jerman bermusuhan dengan saya.

Apa yang lebih mengecewakan adalah pilih kasih oleh pihak media. Beberapa hari lalu bekas kapten Jerman, Lothar Matthäus telah bertemu dengan seorang pemimpin dunia dan langsung tidak menerima kritikan media.

Media tidak meminta beliau untuk menjelaskan tindakannya. Adakah keturunan Turki saya membuatkan saya menjadi sasaran?

Baru-baru ini merancang untuk melawat sekolah lama saya bersama dua lagi rakan kongsi amal saya.

Saya membiayai satu projek untuk tempoh setahun di mana kanak-kanak migran, kanak dari keluarga miskin dan kanak-kanak yang lain boleh bermain bola sepak bersama-sama serta mempelajari peraturan sosial dalam kehidupan.

Namun beberapa hari sebelum melawat ke sekolah, rakan kongsi saya memberitahu dia tidak lagi mahu bekerjasama dengan saya.

Malah, pihak sekolah juga memberitahu pihak pengurusan saya bahawa mereka tidak lagi berminat untuk saya hadir, kerana mereka bimbangkan pihak media di atas kontroversi gambar saya.

Jujurnya, ini sangat menyakitkan. Walaupun saya pernah bersekolah di situ, mereka membuatkan saya seperti tidak diingini dan tak berbaloi untuk mereka luangkan masa.

Bukan itu sahaja, saya juga telah dilepaskan oleh satu lagi rakan kongsi. Disebabkan mereka juga menaja Persatuan Bola Sepak Jerman, jadi saya diarahkan untuk mengambil bahagian dalam video promosi Piala Dunia.

Namun, selepas gambar tersebut tersebar, mereka mengeluarkan saya daripada video dan membatalkan semua yang telah dijadualkan. Bagi mereka, adalah tidak elok untuk mereka dilihat bersama saya dan melabelkan perkara ini sebagai krisis pengurusan.

Ini adalah sangat ironi kerana Kementerian Jerman telah mengisytiharkan produk mereka mengandungi perisian haram di dalamnya yang boleh membahayakan pengguna.

Rakan kongsi sepatutnya bersama-sama dengan saya walaupun apa jua keadaan. Adidas, Beats dan BigShoe sangat setia dan senang untuk bekerjasama.

Mereka tidak mudah terpedaya dengan media Jerman yang mengarut dan segalanya dilakukan dengan profesional.

Ketika Piala Dunia berlangsung, saya telah bekerjasama dengan BigShoe dan membantu 23 orang kanak-kanak menjalani pembedahan di Rusia yang telah mengubah hidup mereka.

Saya juga melakukan perkara yang sama ketika Piala Dunia di Brazil dan Afrika.

Bagi saya ini adalah perkara yang paling penting saya pernah lakukan sebagai seorang pemain bola sepak, namun akhbar Jerman tidak tidak menghiraukan untuk meningkatkan kesedaran awam mengenai perkara ini.

Bagi mereka, melihat saya di-boo peminat atau mengambil gambar dengan Presiden Erdogan lebih penting daripada membantu kanak-kanak menjalani pembedahan di seluruh dunia.

Boleh dikatakan isu yang paling mengecewakan saya adalah penganiayaan daripada Persatuan Bola Sepak Jerman (DFB), lebih-lebih lagi oleh Presiden DFB iaitu Reinhard Grindel.

Gambar saya bersama Presiden Erdogan menyebabkan Joachim Low memotong cuti saya dan mengarahkan saya pulang ke Berlin bagi memberikan kenyataan, agar isu ini tidak lagi diperkatakan.

Ketika saya cuba untuk menjelaskan kepada Reinhard berkenaan keturunan saya sebagai sebab kepada gambar tersebut, Reinhard lebih berminat bercakap mengenai pandangan politiknya dan merendahkan pendapat saya.

Walaupun tindakannya merendahkan saya, namun kami akhirnya bersetuju bahawa adalah lebih baik untuk memberi tumpuan kepada bola sepak dan Piala Dunia yang bakal menjelang.

Sebab itu saya tak hadir pada sidang media DFB kerana wartawan yang membincangkan politik dan bukannya bola sepak akan menyerang saya.

Dalam ketika ini saya juga bertemu dengan Presiden Jerman, Frank-Walter Steinmeier.

Tak seperti Reinhard Grindel, Presiden Frank sangat profesional dan berminat untuk mendengar apa yang saya ingin katakan berkenaan keturunan saya dan keputusan saya.

Presiden Frank bersetuju untuk mengeluarkan kenyataan bersama mengenai perkara tersebut untuk menghentikan spekulasi.

Tetapi Reinhard berang kerana dia tidak dapat mengeluarkan kenyataan terlebih dahulu dan tidak senang ia diambil alih oleh pejabat Presiden Jerman.

Dan sejak Piala Dunia berakhir, Reinhard Grindel sangat tertekan berkenaan keputusannya sebelum kejohanan itu bermula.

Baru-baru ini, Rienhard telah menyatakan secara umum bahawa saya perlu menjelaskan sekali lagi tindakan saya dan menyalahkan saya di atas prestasi buruk di Rusia, walaupun dia sudah bersetuju untuk tidak membangkitknya lagi pada pertemuan sebelumnya.

Saya bercakap sekarang bukan kerana Rienhard tetapi kerana saya mahu. Saya tidak akan lagi menjadi kambing hitam kerana ketidakcekapan dan ketidakupayaannya dalam melakukan tugas sebagai Presiden DFB.

Saya tahu dia mahu saya digugurkan daripada skuad selepas kontroversi gambar tersebut, tetapi Joachim Low dan Oliver Bierhoff mempertahankan saya.

Di mata Reinhard Grindel dan penyokongnya, saya adalah rakyat Jerman jika kami menang dan saya adalah migran jika kami kalah.

Walaupun saya membayar cukai di Jerman, menderma kepada sekolah-sekolah di Jerman dan memenangi Piala Dunia 2014, saya masih tidak diterima oleh masyarakat. Saya masih dilayan seperti orang asing.

Saya menerima "Anugerah Bambi" pada tahun 2010 sebagai contoh integrasi yang berjaya kepada masyarakat Jerman.

Saya menerima "Silver Laurel Leaf" pada tahun 2014 daripada Republik Jerman dan saya adalah "Duta Bola Sepak Jerman" pada tahun 2015.

Namun, jelas sekali, saya bukanlah rakyat Jerman. Adakah ada kriteria untuk menjadi rakyat Jerman yang saya masih belum capai?

Rakan saya Lukas Podolski dan Miroslav Klose tidak pernah dirujuk sebagai orang Jerman-Poland, tetapi kenapa saya dirujuk sebagai orang Jerman-Turki?

Adakah sebab keturunan Turki saya? Atau adakah kerana saya seorang Islam? Saya rasa di sini terdapat isu yang sangat penting.

Dirujuk sebagai orang Jerman-Turki sudah cukup untuk membezakan orang yang mempunyai keluarga dari lebih daripada satu negara. Saya dilahirkan dan menerima pendidikan di Jerman, jadi mengapa orang tidak menerima saya sebagai rakyat Jerman?

Bukan itu sahaja, Bernd Holzhauer (ahli politik Jerman) memanggil saya sebagai "goat-f*cker" kerana gambar tersebut dan keturunan Turki saya.

Werner Steer (Ketua Teater Jerman) pula menyuruh saya berambus ke Anatolia, tempat di Turki di mana ramai migran berpangkalan.

Seperti yang saya katakan, mengkritik dan mencaci saya kerana keturunan keluarga saya adalah perkara yang sangat jijik dan menggunakan diskriminasi sebagai alat propaganda politik adalah sesuatu yang harus segera mengakibatkan peletakan jawatan orang-orang yang tidak menghormati orang lain.

Mereka ini menggunakan gambar saya bersama Presiden Erdogan sebagai peluang untuk meluahkan kecenderungan perkauman mereka dan ini sangat bahaya kepada masyarakat.

Tak ada bukti yang lebih baik melainkan apabila peminat Jerman memberitahu saya selepas perlawanan menentang Sweden:

"Ozil, verpiss Dich Du schelss Türkensau. Türkenschwein hau ab" yang bermaksud "Ozil, pergi mampus kau orang Turki. Pergi mampus kau khinzir Turki".

Saya tak mahu menceritakan tentang surat layang, panggilan telefon dan ancaman di media sosial yang saya dan keluarga terima.

Mereka ini mewakili Jerman zaman dahulu yang tidak terbuka terhadap budaya baru dan Jerman yang saya kecewa. Saya pasti ramai orang Jerman yang menerima masyarakat terbuka akan setuju dengan saya.

Kepada Reinhard Grindel, saya kecewa tetapi tidak terkejut dengan tindakan anda.

Pada tahun 2004 ketika anda menjadi Ahli Parlimen Jerman, anda mendakwa bahawa "kepelbagaian budaya sebenarnya adalah tanah mitos dan kebohongan sepanjang hayat" sementara anda mengundi terhadap undang-undang untuk dwibahasa dan hukuman untuk rasuah.

Anda juga mengatakan bahawa budaya Islamik telah menjadi terlalu berakar di banyak bandar Jerman. Ini tidak boleh dimaafkan dan tidak dapat dilupakan.

Layanan yang saya terima oleh DFB dan ramai lagi membuatkan saya tidak lagi ingin menyarungkan jersi kebangsaan Jerman.

Saya rasa tidak dihargai dan berasakan apa yang saya capai sejak kemunculan pertama kebangsaan pada tahun 2009 telah dilupakan.

Orang yang mempunyai latar belakang diskriminasi terhadap perkauman sepatutnya tidak dibenarkan berkhidmat untuk persekutuan bola sepak terbesar di dunia yang mana ramai pemain mempunyai keturunan daripada dua negara.

Dengan berat hati dan selepas pertimbangan serius yang dibuat di atas peristiwa-peristiwa ini, saya tidak lagi akan bermain untuk Jerman di peringkat antarabangsa selagi isu perkauman berterusan dan tidak dihormati.

Dahulunya saya menyarung jersi Jerman dengan bangga dan gembira tetapi tidak lagi kini. Keputusan ini sangat sukar untuk diputuskan kerana saya sentiasa memberikan segala yang terbaik kepada rakan sepasukan, kakitangan jurulatih dan semua rakyat Jerman.

Tetapi apabila pihak atasan DFB melayan sebagaimana yang mereka lakukan, menghina asal-usul Turki saya dan menjadikan saya propaganda politik mereka, cukuplah setakat itu.

Ini bukan sebab saya bermain bola sepak dan saya tak akan hanya duduk diam. Perkauman sepatutnya tidak boleh diterima.


5 Rekod Termahal Perpindahan Pemain Bola Sepak Bagi Jendela Perpindahan 2018

Saban tahun, apabila jendela perpindahan pemain bola sepak kelab-kelab di Eropah di buka, kita akan menyaksikan pembelian dan penjualan pemain yang penuh dengan kejutan. Dengan kemampuan dana yang besar, syarikat-syarikat gergasi Eropah seperti Manchester United, Real Madrid, Barcelona, PSG dan lain-lain sanggup membelanjakan puluhan dan ratusan juta dollar untuk membawa masuk pemain-pemain baru.

Jendela perpindahan pemain 2017 menyaksikan rekod baru pemain termahal didunia telah tercipta dengan perpindahan Neymar Jr. daripada Barcelona ke PSG. Walaupun harga yang perlu dibayar iaitu sekitar €222m juta adalah tidak masuk akal, itulah realitinya kuasa wang kelab-kelab gergasi bola sepak Eropah.

Jendela perpindahan musim 2018 juga tidak kurang rancaknya. Walaupun jendela perpindahan masih lagi berlangsung ketika artikel ini ditulis, sudah terdapat beberapa rekod perpindahan baru yang sudah dicipta.

Antara pembelian pemain yang menarik perhatian ramai tentulah perpindahan Cristiano Ronaldo daripada Real Madrid kepada Juventus. Pada usia 33 tahun, Real Madrid berjaya menjual Ronaldo pada harga €100 juta, sekaligus mencipta rekod perpindahan termahal bagi pemain berusia 30 tahun ke atas.

Menariknya, harga ini lebih mahal daripada harga yang dibayar oleh Real Madrid kepada Manchester United pada 2009 dahulu iaitu €94 juta. Dalam erti kata lain, Real Madrid tetap mendapat untung €4 juta daripada pembelian ini, sesuatu yang jarang diperolehi bagi penjualan pemain yang sudah berusia.

Mengambil kira umur Ronaldo yang sudah menjangkau 33 tahun, penjualan ini sememangnya tepat pada masanya kerana harganya mungkin menurun selari dengan penurunan prestasinya selepas ini.

Daley Blind merupakan antara pemain Belanda yang dibawa masuk oleh pengurus lama Manchester United, Louis van Gaal ke Old Trafford. Dibeli pada harga €17.5 juta pada tahun 2014, pemain ini telah bermain sebanyak 141 kali dan memenangi 4 trofi. Apabila Jose Mourinho mengambil alih pasukan, Daley Blind tidak lagi berada dalam perancangannya dan sering disisihkan.

Oleh itu, Manchester United telah bersetuju untuk menjual kembali pemain ini kepada kelab lamanya Ajax Amsterdam pada harga €16.50, kurang sedikit daripada harga yang mereka bayar untuk membawanya masuk dahulu. Walau bagaimanapun, yuran perpindahan ini berjaya mencipta rekod pemain termahal yang dibeli oleh kelab daripada Belanda!

Berbanding liga Eropah lain, kelab-kelab daripada liga Eredivisie di Belanda tidak mempunyai dana kewangan yang besar untuk membeli pemain. Rekod pembelian Daley Blind ini memecahkan rekod pembelian terbesar sebelum ini yang dipegang oleh Mateja Kezman iaitu €16.34 pada tahun 2000.

Riyad Mahrez, pemain profesional dari Algeria ini merupakan antara bintang utama yang membantu kelab kerdil Leicester City mencipta sejarah memenangi Liga Perdana Inggeris pada musim 2015 - 2016. Ini membolehkan beliau dianugerahkan gelarah Pemain Terbaik Afrika 2016 dan beberapa gelaran penghormatan lain.

Baru-baru ini, Manchester City telah membuat kejutan dengan membeli pemain ini pada harga £60 juta. Jumlah ini menjadikannya pemain termahal Afrika. Rekod perpindahan pemain Afrika sebelum ini dipegang oleh Pierre-Emerick Aubameyang apabila beliau melengkapkan perpindahan ke Arsenal.

Yuran perpindahan Riyad Mahrez ini juga memecahkan rekod pembelian kelab yang sebelum ini dipegang oleh Aymeric Laporte pada jendela perpindahan bulan Januari.

Sejak beberapa musim kebelakangan ini, Liverpool boleh dikatakan antara pasukan yang meningkat naik dan tidak berkemungkinan mampu mencabar kejuaraan pada musim hadapan. Pencapaian terbaik mereka adalah mendapat tempat kedua di Kejuaraan Liga Juara-Juara Eropah sebelum tewas kepada Real Madrid dalam perlawanan akhir.

Dalam perlawanan akhir tersebut, dua kesilapan mudah penjaga gol Liverpool memusnahkan harapan Liverpool untuk mengulangi kejuaraan pada tahun 2005. Antara sebab kebangkitan LIverpool adalah pembelian pemain-pemain hebat seperti pertahanan termahal dunia, Virgil van Dijk dan beberapa pemain ternama lain.

Nampaknya Liverpool terus serius untuk menguatkan pasukan dengan mendapatkan penjaga gol Roma, Alisson Becker pada harga €72.5 juta sekaligus menjadikannya penjaga gol termahal dunia. Rekod ini mengatasi rekod lama yang dipegang oleh  Ederson Moraes dan Gianluigi Buffon.

Bukan sahaja perpindahan Ronaldo ke Juventus mencatat rekod perpindahan termahal bagi pemain berusia 30 tahun ke atas, tetapi perpindahan ini juga mencatatkan rekod perpindahan termahal bagi kelab daripada Serie A. Sebelum ini, rekod perpindahan pemain termahal turut dipegang oleh Juventus apabila mereka membeli bintang Argentina, Gonzalo Higuain pada tahun 2016.

Pembelian ini semestinya akan menguatkan lagi jentera serangan Juventus yang sudah memilik beberapa pemain bintang seperti Paulo Dybala, Mario Mandzukic dan Gonzalo Higuain (terdapat ura-ura Higuain akan berpindah keluar). Menariknya, pembelian Ronaldo yang mempunyai ramai peminat ini juga dapat meningkatkan populariti Juventus dimana penjualan jersinya sahaja telah memecahkan rekod jersi paling banyak dijual.


4 Perbuatan Fahisyah Yang Dipandang Sangat Jijik Menurut Islam

Dalam al-Quran kita boleh menjumpai satu terma yang digunakan sebanyak 13 kali iaitu 'fahisyah.' Perkataan itu digunakan secara jelas dalam beberapa surah seperti dalam surah Ali 'Imran ayat 135, surah An-Nisa ayat 15 dan Al A'raf ayat 28. Perkataan 'fahsha' pula digunakan 7 kali di dalam beberapa surah seperti surah Al-Baqarah ayat 169, surah Yusuf ayat 24 dan surah An-Nur ayat 21.

Perkataan' fahisyah' membawa maksud 'tindakan jelik' atau 'keji' yang dilaknat kerana telah melampaui batas.

Dalam bahasa Inggeris, perkataan paling sesuai digunakan pula adalah 'immoral' atau 'immorality.' Ada lima perbuatan yang diletakkan oleh agama Islam sebagai perbuatan 'fahisyah' yang tak sepatutnya dilakukan oleh manusia. Tahukah anda perbuatan-perbuatan itu?

Salah satu ayat yang menyebut tentang sumbang mahram yang melabelkannya sebagai perbuatan keji adalah ayat dalam surah An-Nisa ayat 22 yang melarang mana-mana lelaki untuk mengahwini perempuan yang telah dinikahi oleh bapanya, baik wanita itu ibu kandungnya atau ibu tirinya.

Perkahwinan adalah jalan untuk menghalalkan persetubuhan di antara dua orang lelaki dan perempuan, sementara zina adalah hubungan yang berlaku di antara pasangan yang belum berkahwin. Zina diletakkan di dalam perbuatan fahisya berdasarkan ayat dalam surah Al-Isra ayat 32 yang menyifatkan zina sebagai sesuatu perbuatan yang tidak bermoral.

Seorang suami atau isteri yang sudah sah bernikah melakukan perbuatan yang terkutuk sekiranya mereka masih menjalinkan hubungan dengan orang lain, sehinggakan berlakunya perzinaan di antara mereka. Perkara ini dijelaskan dalam surah An-Nisa ayat 15 yang jelas menyifatkan tindakan berzina ini sebagai sesuatu yang patut diberikan hukuman yang sangat berat.

Perbuatan homoseksual merupakan satu perbuatan keji yang bukan sahaja buruk dari segi perilakunya, malahan layak dikatakan berlawanan dengan sifat manusia normal. Kisah homoseksualiti menjadi salah satu kisah penting dalam al-Quran dengan kisah Nabi Luth as. serta kaumnya di negeri Sadum menjadi fokus. Homoseksual ditakrifkan sebagai 'fahisya' beberapa kali dalam surah Al-A'raf ayat 80 dan Al-Ankabut ayat 28.

Amat jelas sekali, tidak lain dan tidak bukan syaitan memainkan peranan yang sangat besar dalam melalaikan manusia agar melakukan perbuatan-perbuatan keji ini.

Hujahnya boleh ditemui dalam surah Al-Baqarah ayat 169 yang secara terang menyebut perbuatan 'fahisyah' dilakukan bukan atas arahan Allah swt. tetapi disebabkan oleh bisikan syaitan.

"Sesungguhnya syaitan itu hanya menyuruh kamu berbuat jahat dan keji, dan mengatakan terhadap Allah apa yang tidak kamu ketahui." - Al-Baqarah ayat 169.

Selain itu perkataan 'fahisyah' juga boleh dijumpai dalam surah Al-Baqarah ayat 268 yang menegaskan godaan syaitan kepada manusia, adalah dengan membuatkan kita takut dengan kemiskinan akibat daripada tabiat bersedekah atau berzakat.

"Syaitan menjanjikan kamu dengan kemiskinan dan menyuruh kamu berbuat keji ; sedang Allah menjadikan untukmu ampunan daripada-Nya dan kurnia-Nya. Dan Allah Maha Luas lagi Maha Mengetahui. - Al-Baqarah ayat 268.

Amat jelas sekali panduan ini sepatutnya bukan sahaja terpakai kepada umat Islam, malahan orang bukan Islam sekali kerana mudarat yang datang daripada empat perbuatan fahisyah ini amat besar sekali kesannya.


Konflik Perang di Syria: Siapa Lawan Siapa Sebenarnya?

Peperangan di Syria adalah sangat huru hara. Selepas 6 tahun, konflik tersebut terbahagi antara 4 blok, setiap blok dengan sokongan kuasa luar masing-masing. Kesemua kuasa luar ini langsung tidak bersetuju antara satu sama lain dalam hal untuk siapa mereka berperang, dan dengan siapa yang mereka tentang. Kini, penggunaan senjata kimia ke atas orang awam telah memprovokasi Presiden Amerika Syarikat, Donald Trump untuk menyerang Presiden Syria, Bashar al-Assad.

Ini adalah perkembangan besar, kerana sehingga kini, AS hanya fokus untuk memerangi ISIS. Untuk memahami dengan lebih mendalam tentang pelbagai campur tangan luar dan barisan pertempuran di Syria hari ini, serta bagaimana ianya berlaku, adalah penting untuk kita memahami bagaimana konflik ini sebenarnya bermula.

Tembakan pertama dalam konflik perang Syria berlaku pada Mac 2011, oleh diktator Syria Bashar al-Assad terhadap penunjuk perasaan dalam demonstrasi aman Arab Spring (Revolusi Arab atau Kebangkitan Arab). Pada Julai tahun sama, penunjuk perasaan mula bertindak balas dengan tembakan, dan terdapat juga dalam kalangan tentera Syria yang keluar daripada kerajaan untuk menyertai orang awam.

Para tentera bersama orang awam yang memberontak menentang kerajaan Assad menggelar diri mereka sebagai Free Syrian Army (FSA), dan pemberontakan tersebut mencetuskan sebuah perang saudara. Ekstremis dari wilayah berhampiran dan dari seluruh dunia mula mengembara ke Syria bagi menyertai FSA. Assad sebenarnya menggalakkan hal ini berlaku, dengan membebaskan tahanan jihadis bagi mempengaruhi FSA dengan ekstremisme, menyukarkan lagi usaha kuasa luar untuk menyokong FSA.

Pada Januari 2012, Al-Qaeda menubuhkan sebuah pasukan baharu di Syria, iaitu Jabhat al-Nusra. Sekitar masa yang sama, kumpulan Kurdish Syria, yang telah lama cuba mendapatkan autonomi pemerintahan, telah melakukan serangan bersenjata di utara negara tersebut. Musim panas tahun tersebut adalah waktu di mana Syria menjadi medan pertempuran perang proksi (perang yang menggunakan boneka).

Iran, sekutu paling kuat Assad, telah campur tangan bagi pihaknya. Sehingga hujung tahun 2012, Iran mula menghantar penerbangan kargo harian bersama tentera mereka di darat. Dalam masa yang sama, negara-negara Arab yang kaya di teluk itu, termasuklah Arab Saudi bersama Turki mula menghantar sokongan kewangan dan senjata kepada FSA, dengan motif untuk melawan pengaruh Iran.

Iran sebaliknya meningkatkan lagi sokongannya terhadap Assad, dengan menghantar Hezbollah (militan Lubnan yang disokong Iran) ke Syria pada pertengahan tahun 2012 bagi berperang bersama Assad. Sebagai respons terhadap tindakan tersebut, Arab Saudi bertindak balas dengan menghantar lebih banyak wang dan senjata kepada FSA, kali ini melalui Jordan yang turut memerangi Assad.

Jawapannya, 50-50, yakni sebahagian daripadanya. Sehingga tahun 2013, Timur Tengah terbahagi antara sebahagian besar kuasa Sunni (Ahli Sunnah Waljamaah), yang secara umumnya menyokong FSA, dan kuasa Syiah, yang menyokong Assad. April tahun sama, pentadbiran Barack Obama yang terkejut dengan kekejaman Assad dan jumlah kematian rakyat Syria yang semakin meningkat, telah menandatangani sebuah arahan rahsia yang memberi kuasa kepada CIA untuk melatih dan melengkapkan FSA dengan senjata. Namun program itu terhenti di tengah jalan.

Dalam masa yang sama, AS secara rahsia menggesa negara-negara Arab untuk berhenti membiayai ekstremis, namun permintaan mereka secara asasnya diabaikan. Pada Ogos 2013, rejim Assad menggunakan senjata kimia, memprovokasi kecaman daripada seluruh dunia. Kerajaan AS mengancam untuk menyerang Syria sekiranya Assad terus menggunakan senjata kimia ke atas rakyatnya.

Russia yang menyokong Assad mencadangkan supaya kerajaan Syria yang diperintahnya untuk menyerahkan penguasaan senjata kimianya kepada komuniti antarabangsa bagi tujuan penghapusan, bagi mengelakkan serangan ketenteraan udara oleh AS. Segala yang berlaku di Syria mempamerkan penglibatan dan pertelingkahan kuasa-kuasa besar, dengan Russia menyokong Assad dan AS menentang keduanya.

Hanya beberapa minggu kemudian, wakil pertama CIA daripada AS tiba di Syria untuk melatih FSA. AS kini sudah menjadi sebahagian daripada peperangan di Syria. Pada Februari 2014, sesuatu berlaku yang akhirnya mengubah situasi peperangan di sana. Sebuah kumpulan sekutu Al-Qaeda yang bertapak di Iraq, telah berpecah daripada kumpulan militan tersebut kerana disebabkan konflik dalaman. Kumpulan tersebut menggelarkan diri mereka sebagai Islamic State of Iraq and Syria, atau ISIS, dan mereka menjadi musuh Al-Qaeda.

ISIS kebanyakan memerangi bukan sahaja Assad, malah pemberontak lain dan juga tentera Kurdish, di samping membentuk sebuah wilayah pemerintahan baharu yang digelar sebagai Caliphate (Khalifah). Musim panas 2014, mereka berarak merentasi Iraq dan menawan wilayah-wilayah baharu. Pada September tahun sama, setahun selepas AS hampir mengebom Assad, AS mula mengebom ISIS.

Julai sebelumnya, Pentagon (AS) telah melancarkan program mereka sendiri untuk melatih pemberontak, kali ini lebih khusus untuk melatih mereka yang menentang ISIS, bukan Assad (seperti FSA). Program tersebut menunjukkan bahawa AS kini lebih menentang ISIS berbanding Assad. Pada Ogos 2015, Turki mula mengebom kumpulan militan Kurdish di Iraq dan di Turki, walaupun militan Kurdish ini berperang menentang ISIS di Syria, dan Turki tidak bertindak mengebom ISIS.

Hal ini membawa masalah yang lebih besar kepada konflik Syria, AS melihat ISIS sebagai musuh utamanya, namun sekutu AS seperti Turki dan beberapa negara Timur Tengah lain turut mempunyai keutamaan mereka sendiri. Ini menghasilkan beberapa pakatan yang tidak jelas serta mengelirukan. Sebulan kemudian, pada September 2015, Russia turut campur tangan bagi pihak Assad, dengan menghantar sejumlah jet pejuang ke pangkalan ketenteraan mereka di Syria.

Rusia berkata bahawa mereka di sana bertujuan untuk menentang ISIS, namun realitinya mereka di sana mengebom pemberontak yang menentang Assad, termasuk yang didokong oleh AS. Tahun 2016, Donald Trump berjaya menguasai White House, di mana beliau bersumpah untuk tidak terlibat dengan konflik di Syria, memberi isyarat bahawa Assad seharusnya dibiarkan berkuasa.

Pada penghujung tahun 2016, dengan bantuan ketenteraan udara Rusia dan militan tajaan Iran, Assad berjaya merampas kembali ibu kota Syria, satu-satunya kubu kuat tentera FSA di kawasan bandar. Pada awal April 2017, Assad sekali lagi menggunakan senjata kimia terhadap rakyatnya sendiri, mengakibatkan kematian sebanyak 85 orang awam, termasuklah 20 orang kanak-kanak.

Di AS, Trump berkata polisi luar mereka terhadap Syria dan Assad kini telah berubah serta-merta berikutan serangan tersebut. Beliau berjanji untuk bertindak balas, dan dalam masa beberapa hari, White House melancarkan berdozen peluru berpandu tomahawk terhadap pangkalan ketenteraan udara Syria. Ini adalah kali pertama AS secara terus menyerang rejim kejam Assad.

Serangan tersebut merumitkan lagi situasi konflik Syria sedia ada, yang telah melibatkan pelbagai dimensi perang saudara dengan blok kuasa luar. Buat masa ini, Syria dalam kemusnahan. Walaupun Assad berjaya menawan semula beberapa wilayah, FSA akan terus memberontak dan menentang kekejaman rejim tersebut. Dan dengan blok kuasa luar membiayai kumpulan sokongan masing-masing, adalah amat jelas bahawa pengakhiran kepada peperangan ini tidak akan berlaku dalam masa terdekat.

RIngkasnya, konflik di Syria melibatkan beberapa pihak utama, antaranya rejim Assad, FSA (penentang Assad), ISIS, militan Kurdish, Hezbollah, Rusia, Iran AS, Arab Saudi, Jordan, Turki, dan lain-lain penentang Assad. Semua yang terlibat ini boleh dibahagikan kepada 4 blok masing-masing.

Konflik di Syria sebenarnya mempunyai banyak dimensi. AS dan ISIS menentang Assad, dalam masa yang sama AS sendiri juga menentang ISIS. Jadi berlaku pertindihan di sini, di mana, konsep 'musuh kepada musuh aku adalah kawan aku' tidak boleh diguna pakai lagi.  Begitu juga FSA, ISIS dan militan Kurdish, mereka menentang Assad, dalam masa yang berperang antara satu sama lain.

Konflik di Syria menjadi terlalu rumit kerana melibatkan politik kuasa-kuasa besar, dan isu-isu agama yang sangat sensitif. Yang menjadi mangsanya, rakyat Syria. Penulis mendoakan semoga rakyat Syria yang ditindas akan dibela sebaik-baiknya, jika tidak di dunia, mungkin di akhirat kelak.


6 Kisah Individu Yang Selamatkan Pihak Musuh Ketika Perang Dunia Kedua

Walaupun perang di antara negara adalah untuk mempertahankan negara-negara tersebut, namun tak semua mereka yang terlibat bersetuju dengan apa yang berlaku.

Ramai di antara tentera yang dikerahkan tenaga hanya menjalankan tugas tetapi mereka juga manusia biasa yang mempunyai hati dan perasaan.

Ketika Perang Dunia Kedua berlangsung, banyak situasi yang mencerminkan sifat kemanusiaan masih wujud walaupun ia mengakibatkan terbunuhnya berpuluh juta orang.

iluminasi.com kongsikan antara 6 individu yang telah menyelamatkan pihak musuh ketika perang terbesar di dunia ini berlangsung.

Leftenan Friedrich Lengfeld adalah pegawai Jerman yang mengetuai pasukan penembak menentang tentera Amerika Syarikat yang menceroboh.

Ketika dia mengekalkan kedudukannya di pinggir ladang yang dipenuhi periuk api, Friedrich terdengar jeritan seseorang memohon pertolongan.

Terbaring dalam keadaan cedera adalah seorang tentera Amerika yang menjerit "Tolong saya" berulang kali.

Friedrich yang kesiankan tentera tersebut kemudiannya mengarahkan pegawai-pegawai bawahannya untuk tidak menembak tentera sekiranya tentera Amerika yang lain datang untuk menyelamatkannya.

Beberapa jam berlalu, tiada seorang pun tentera Amerika yang berani menyelamatkannya. Akhirnya, Friedrich mengaturkan skuad penyelamat dan masuk ke ladang periuk api untuk menyelamatkan tentera itu.

Malangnya, Friedrich telah terpijak periuk api dan meletup, membunuh dirinya. Tiada petunjuk sama ada tentera Amerika itu terselamat atau tidak.

Namun, Friedrich Lengfeld mati ketika melakukan sesuatu yang sangat berani dan memperoleh plak penghormatan dari tentera Amerika Syarikat.

Ketika Perang Dunia Kedua, Romania bersekutu dengan Nazi Jerman. Namun, Puteri Catherine Caradja, tidak gembira dengan keputusan itu.

Dia menghabiskan masa kanak-kanaknya di England dan tidak mempercayai idea yang dibawa oleh Hitler.

Ketika pesawat-pesawat mula mengebom medan minyak di negaranya, Puteri Catherine menjaga setiap tentera sekutu Allied yang masih hidup akibat ditembak jatuh oleh tentera Romania.

Dia menghantar mereka ke hospital Romania, di mana mereka dilayan seperti tetamu dan diberikan rawatan perubatan yang terbaik.

Setelah tentera-tentera itu pulih, Puteri Catherine membantu mereka melarikan diri ke Itali yang telah bebas. Menjelang akhir perang, dia telah menyelamatkan nyawa musuh melebihi 1,000 orang.

Salah seorang daripada juruterbang terbaik Jerman, Leftenan Franz Stigler telah diarahkan untuk menembak pengebom B-17, pembunuhan terakhir yang perlu dilakukannya untuk memperoleh pingat tertinggi Jerman.

Namun, dia tidak melaksanakannya. Ketika Franz mendekati pesawat tersebut, dia menyedari bahawa pesawat tersebut terbang dalam keadaan dekat dengan tanah, yang mana bukan kebiasaan.

Bahagian belakang pesawat dipenuhi lubang peluru dan Franz mendapati 2 juruterbang, Charles Brown dan seorang lagi di dalamnya tercedera serta panik.

Dengan menembak jatuh pesawat tersebut bukanlah satu operasi ketenteraan sebaliknya menjadi satu pembunuhan.

Franz kemudiannya mendekati pesawat dan memberi isyarat kepada juruterbang tersebut. Franz seterusnya membawa mengiringi pengebom B-17 merentasi Laut Utara di mana ia boleh terbang ke tempat selamat.

Dengan memastikan pesawat Jerman yang lain tidak menembak jatuh pengebom Amerika Syarikat itu, Franz Stigler telah menyelamatkan nyawa kedua-dua juruterbang di dalamnya.

Hubungan antara Franz Stigler dan Charles Brown berakhir sebagai rakan dan menghabiskan masa bersama.

Erwin Rommel, salah seorang daripada jeneral Adolf Hitler yang paling berjaya telah menghabiskan sebahagian besar masanya bertempur di Afrika.

Di sana, dia mengetuai pasukannya dari bahagian hadapan, mempertaruhkan nyawanya sendiri dengan cara yang luar biasa pada masa itu.

Apabila dia menawan tentera musuh, Erwin tidak mengendahkan arahan daripada ibu pejabat untuk membunuh setiap banduan Yahudi.

Selepas dia kembali ke Eropah, dia bimbangkan pergerakan Hitler dan bertemu dengan ahli konspirasi untuk menjatuhkan Hitler dari kuasanya, namun ia tidak berhasil.

Dia telah ditangkap oleh Nazi, yang datang ke rumahnya dan memberikannya kapsul sianida serta satu pilihan, bunuh diri dengan hormat, atau dihukum gantung kerana mengkhianat.

Erwin kemudiannya memeluh semua ahli keluarganya dan mengucapkan selamat tinggal, sebelum menelan kapsul tersebut.

Dia kemudiannya menaiki kereta tentera dan dibawa pergi dari rumahnya, sambil menunggu kapsul tersebut untuk membunuhnya.

Wilhelm Hosenfeld, pegawai Nazi yang ditempatkan di Warsaw, Poland telah menyaksikan pembunuhan beramai-ramai "Holocaust" dengan matanya sendiri.

Pengalaman ini telah menghantuinya dan dia menghabiskan masa melakarkannya di dalam diari mengenai penderaan yang dahsyat disaksikannya terhadap orang Yahudi dan Poland.

Apabila perang hampir tamat, Wilhelm cuba untuk melakukan sesuatu. Mula-mula, dia membantu serorang pelarian Yahudi bernama Leon Warm dengan memberikannya identiti palsu dan pekerjaan.

Kemudian Wilhelm membantu seorang pemuzik bernama Wladyslaw Szpilman dengan memberikan makanan dan keperluan bagi meneruskan hidup.

Selepas perang tama, Wilhelm telah dijadikan tawanan oleh Kesatuan Soviet di atas jenayah perang. Mereka yang diselamatkan oleh Wilhelm telah membuat petisyen agar dia dilepaskan, namun tidak diendahkan.

Wilhelm akhirnya mati di kem penjara Rusia, selepas menderita akibat beberapa serangan angin ahmar.

Ditangkap oleh tentera Jepun, Carl Ruse telah dihantar ke kem penjara Yokkaichi-Ishihara Sangyo dimana dia menjadi buruh paksa.

Ketika menjadi buruh paksa, Carl menderita dan kelaparan membawa kepada penurunan berat badan kepada 36 kilogram. Fumio Nishiwaki, seorang remaja lelaki berusia 14 tahun yang juga bekerja di kilang tersebut berasa kasihan melihat keadaan Carl.

Apabila dia mempunyai peluang, Fumio akan mengambil sisa makanan dan memberikannya kepada Carl, agar dia terus hidup sehingga ke perang berakhir.

Carl mengambil gambar Fumio ketika dia meninggalkan kem tersebut dan menyimpannya sehingga dia mati. Menurut keluarga Carl, Fumio dan gambar itu mengingatkan masih ada perkara yang baik di dunia ini.

Kebaikan Fumio adalah satu-satunya yang membuatkan Carl terus waras selepas pengalaman perang yang ngeri.


Bekas "Engineer" Luah Tentang Nasib Malang Profesion Itu Di Malaysia

Penulisan ini ditulis saudara Asraff Jeffery, seorang bekas jurutera di laman Facebook beliau dan pihak iluminasi mendapat kebenaran untuk mengulang siar penulisan ini untuk manfaat bersama.

Baru-baru ini YB Hannah Yeao yang merupakan Timbalan Menteri Pembangunan Wanita, Keluarga dan Masyarakat berkata bahawa Malaysia memerlukan kira-kira 500,000 orang saintis dan jurutera menjelang tahun 2020.

Statistik tersebut dikeluarkan oleh Majlis Kebangsaan Bagi Pembangunan Saintifik dan Penyelidikan (MKPSB) dan kini negara hanya mempunyai 70,000 jurutera berdaftar dan sangat membimbangkan.

Namun, realitinya hanya diketahui oleh para jurutera sendiri yang rata-rata tidak tahan bekerja menggalas tugas tersebut. iluminasi.com kongsikan keluhan seorang bekas jurutera, saudara Asraff Jeffery.

Asraf Jeffery adalah graduan jurusan Kejuruteraan Mekanikal di Universiti Takushoku, Jepun. Beliau pernah bekerja sebagai jurutera di Jepun dalam bidang Scrap Recycle sebagai Jurutera Jualan.

Selepas 1 tahun, beliau pulang ke Malaysia dalam syarikat yang sama. Dan ini adalah luahan daripada beliau:

Kisah Malaysia kekurangan jurutera. Apabila baca artikel ini,saya geleng kepala. Saya juga bekas jurutera tapi berhenti atas pilihan sendiri.

Namun, ada kawan-kawan jurutera lain yang lompat kerja lepas 2-3 tahun bekerja kerana tidak nampak masa depan. Hidup seperti robot, bangun pagi, masuk kerja, buat perkara sama setiap hari dan gaji di bawah RM3,000.

Hinggalah ada kawan-kawan bagitahu kerja di bahagian khidmat pelanggan lebih memberikan pulangan yang lumayahan. Kerja balas e-mel secara teknikal dan dalam masa sama sebagai penterjemah. Gaji boleh mencecah RM5,000.

Rasanya untuk yang kerja kilang, semua tahu kalau nak naik pangkat, kena tunggu Pengurus mati dulu. Jurutera ada 10 orang, jawatan Pengurus hanya seorang. Bagaimana nasib 9 orang lagi? Itupun kalau pengurus meninggal dunia.

Dengan kekangan hidup sekarang, logiknya, kenapa perlu kekal jadi jurutera jika kerja lain menawarkan gaji yang lebih?

Ya, akhirnya, semua berkisarkan gaji. Kita tidak boleh hipokrit, kerja kena ikhlas, kena jadi jurutera untuk bangunkan Negara. Ikhlas tak boleh beli nasi lemak.

Ikhlas antara kita dan Tuhan tapi kita dan manusia, tentunya guna duit. Kalau kerajaan boleh selesaikan masalah gaji ini,saya yakin, tiba-tiba kerajaan akan ada lebihan jurutera.

Percayalah, sekarang kita bukan kekurangan juruterar tapi kita kurang mereka yang sanggup untukjadi jurutera. Dan percayalah, isu ini kerajaan boleh selesaikan.

Pengalaman saya keliling kilang-kilang suatu ketika dahulu, saya dapati ramai pekerja asing berkerja sebagai operator, terutamanya orang Indonesia.

Ada satu ketika, saya borak dengan pekerja Indonesia. Saya tanya berapa gaji mereka. Katanya lebih kurang RM2,000. Jika ada OT, boleh cecah RM3,00.

Saya hairan, kenapa orang kita tidak ingin kerja. Jadi saya borak dengan pekerja Melayu di kilang yang sama.

Katanya betul, gaji mereka sekitar RM2,000. Dan kenapa tak ramai yang nak kerja sebab RM2,000 kena tanggung rumah dan pengangkutan sekali.

Sedangkan pekerja asing diberikan tempat tinggal dan ada pengangkutan pergi balik kerja.

Kenapa berlaku diskriminasi sebegini? Saya pun tidak tahu. Ada yang kata bahagian Sumber Manusia (HR) ambil rasuah, tapi entahlah.

Tapi apa yang kita boleh faham, syarikat tersebut boleh bayar gaji mahal tapi kenapa untuk orang tempatan, gaji murah?

Jadi, Kerajaan kena kaji ini semua. Belum cerita bab HRDF dan sebagainya lagi.

Kini, saudara Asraff Jeffery bekerja sebagai Direktor Jualan di sebuah syarikat komputer di Kelantan, Youtuber Teknologi di Youtube (Monaliza) dan salah seorang penggerak Keiken Talk.


Kisah Bagaimana Potret Mona Lisa Boleh Jadi Mahal Melampau Dan Terkenal

Sekiranya anda ingin mendengar pujian terhadap hasil seni Leonardo da Vinci (1452 - 1519) iaitu Mona Lisa, sangat mudah. Pencahayaan sempurna, bayang-bayang yang tepat, senyuman manis, mata yang mengekori subjek, hasil seni terbaik sepanjang zaman, itu antara pujian yang diberikan terhadap lukisan Mona Lisa. Bagi sesetengah individu, Mona Lisa adalah sebuah lukisan yang menarik, namun bukanlah hasil seni yang boleh memukau jiwa. Ianya terlalu diangkat dan disanjung, menjadi 'overrated'. Sekiranya anda bersetuju dengan kenyataan ini, teruskan membaca untuk mengetahui kisah bagaimana Mona Lisa boleh menjadi terkenal di seluruh dunia.

Mengapa Mona Lisa bergitu popular? Adakah ianya lebih baik berbanding lukisan Lady with Ermine oleh da Vinci? Mungkin ya, mungkin tidak. Menurut pengarah The Louvre, iaitu sebuah muzium terkenal di Paris, Perancis di mana Mona Lisa disimpan, hampir 80 peratus pengunjung muzium tersebut datang ke sana semata-mata untuk melihat lukisan tersebut.

Sekiranya anda rasa Mona Lisa terkenal bukan kerana ianya 10 kali lebih menarik berbanding lain-lain lukisan, kisahnya menceritakan sesuatu yang lebih menakjubkan, bagaimana seni berjaya memecahkan budaya yang lebih luas. Lukisan tersebut mungkin jarang dikenali hari ini sekiranya ia tidak pernah dicuri suatu ketika dahulu.

Sebelum Mona Lisa menjadi tumpuan ramai, sebelum ianya hilang, seorang pengkritik seni, Walter Peter telah menjadikan hasil seni tersebut sesuatu yang bernilai. Berasa sangat kagum dengan Mona Lisa, beliau menjadi lukisan tersebut sebuah karya agung. Buku hasil penulisan beliau, iaitu The Renaissance adalah kuncinya.

Buku tersebut mula diterbitkan selepas lebih 350 tahun da Vinci menghasilkan karya Mona Lisa. The Renaissance memainkan peranan penting dalam memberi definisi kepada Victorian (merujuk kepada masyarakat British antara tahun 1837 hingga 1901). Pada zaman tersebut, masih belum wujud teknologi mengambil mahupun mencetak gambar, jadi untuk melihat sesuatu lukisan atau hasil seni, seseorang perlu melihat secara terus di depan mata. Alternatif lain, melalui keterangan terperinci melalui buku seperti The Renaissance. Dan pembaca perlu berimaginasi membayangkan hasil seni tersebut.

Berikut adalah antara ayat-ayat yang ditulis oleh Walter bagi menggambarkan Mona Lisa:

"She is older than the rock among which she sits; like the vampire, she has been dead many times..."

Buat masyarakat British, ayat-ayat seperti ini adalah antara gaya penulisan yang sangat unik sepanjang zaman, dan Victorian sukakannya. Oscar Wilde, seorang penyair Ireland terkenal zaman Victoria berpendapat penulisan seperti ini adalah sangat hebat. Beliau memuji 'ayat mistik yang bermuzik' itu. Setiap profil The Louvre akan menggunakan ayat-ayat Walter untuk berbicara tentang Mona Lisa.

Para pengkritik lain turut bersama menyertai Walter, mengatakan bahawa Mona Lisa adalah unik, sebuah lukisan sekular yang perlu mereka lakukan analisis terperinci untuk memahaminya, tidak seperti lukisan Last Supper oleh da Vinci, yang mana mereka bolehkan berikan maksudnya secara mudah.

Pada kemuncak popularitinya suatu ketika dahulu, Mona Lisa adalah hasil seni yang sudah terkenal, namun bukanlah yang paling terkenal sepanjang zaman seperti hari ini. Pada tahun 1907, seorang lelaki telah melakukan vandalisme terhadap lukisan oleh Ingres (1780 - 1867), dan bukannya da Vinci. Dan 3 tahun berikutnya, berlaku khabar angin bahawa karya da Vinci telah dicuri, dan akhbar menggelar Mona Lisa sebagai lukisan kedua paling terkenal di The Louvre, selepas Sistine Madonna karya agung Raphael (1483 - 1520).

Gambar di atas memaparkan mugshot Vincenzo Peruggia. Pada 21 Ogos 1911, bekas pekerja di The Louvre itu telah mencabut lukisan Mona Lisa daripada dinding muzium, dan membawanya pulang ke rumah. Pihak The Louvre tidak menyedari akan hal tersebut, dan zaman itu belum terciptanya CCTV. Jadi, mustahil untuk mereka mengetahui siapa pencurinya tanpa seorang pun saksi.

Lukisan tersebut hilang selama 2 tahun, dan setiap kali berbicara tentang kehilangan Mona Lisa, pihak media (akhbar) akan memetik ayat-ayat Walter, memanggil lukisan tersebut sebagai potret terbaik yang pernah dihasilkan. Mereka melakukan spekulasi bahawa senyuman Mona Lisa telah membuatkan pencuri tersebut geram, malah mereka turut menghasilkan kisah fiksyen tentang pencuri karya seni terbabit, dan mereka kerap kali cuba meneka lokasi lukisan Mona Lisa.

Ribuan pengunjung hadir ke The Louvre semata-mata untuk melihat penyangkut kosong tanpa lukisan Mona Lisa di dinding. Pencurian dan pencarian Mona Lisa selama 2 tahun ibarat kempen pemasaran percuma buat lukisan tersebut. Disebabkan Google belum tercipta untuk orang ramai membuat carian 'Mona Lisa sebelum dicuri', sukar untuk mereka melihat lukisan tersebut dan seraya berkata, "Apa yang best sangat tentang Mona Lisa ni?"

Apabila Peruggia ditangkap, dia berkata bahawa motif utamanya mencuri karya itu adalah untuk membawa Mona Lisa balik ke tempat asalnya di Itali. Sehingga waktu itu, Mona Lisa menjadi lukisan paling terkenal di dunia, sebahagian daripadanya adalah kerana kehilangannya. Sebagaimana pengkritik boleh menulis ayat-ayat puitis tentang Mona Lisa bagi menggambarkannya, pihak media pula boleh menaikkan reputasi karya tersebut dengan laporan tentang kehilangannya.

Sebelum Mona Lisa dicuri, ianya hanyalah sebuah karya biasa. Selepas penemuannya semula, dan tour selama 2 minggu di Florence, Itali, lukisan tersebut dibawa pulang ke The Louvre dengan reputasi yang lebih besar, lebih daripada sekadar hasil seni. Mona Lisa membawa sebuah kisah lagenda, dan dipaparkan sebagai figura penting di dada-dada akhbar di seluruh dunia selepas penemuannya.

Ianya adalah sebuah pendedahan yang besar selepas 2 tahun ketiadaannya. Sejak dari itu, Mona Lisa kerap disebut-sebut, malah turut dimasukkan ke dalam ucapan pemimpin-pemimpin dunia, dan adakala dijadikan parodi. Momentum tersebut tidak pernah terhenti, sehingga ke hari ini.

Mona Lisa bukanlah sebuah potret semata-mata, namun sebuah lukisan kosong, tempat untuk para pengkritik untuk melakarkan makna, untuk orang ramai mencari misteri. Atas sebab inilah Mona Lisa sangat terkenal, bukan kerana cara ia dilukis, namun apa yang kita nampak tentangnya. Sekiranya itu bukan seni, apakah ia?

PS: Apapun pada pendapat penulis, potret Mona Lisa masih overrated!


6 Perkara Tentang Lionel Messi Yang Ramai Tidak Tahu

Lionel Messi tidak dapat dinafikan antara pemain bola sepak paling hebat, lagenda terbaik sepanjang zaman. Ramai yang membandingkan beliau dengan Cristiano Ronaldo, dan selalu berlaku perdebatan antara siapa yang lebih power. 'Ahli magik' ini mempunyai perjalanan karier yang sangat hebat bersama Barcelona, memenangi pelbagai trofi bersama kelab tersebut, walaupun menghadapi kesukaran bersama Argentina.

Setiap kisah yang hebat pasti mempunyai permulaan, sama ada mudah atau penuh mencabar, namun ianya memainkan peranan yang penting dalam membentuk siapa mereka hari ini. Artikel kali ini akan membicarakan beberapa perkara tentang 'Goat' ini yang ramai tidak tahu. Teruskan membaca untuk mengetahui lebih lanjut tentang Lionel Messi.

Ketika kecil, Messi (Leo) sudah mempamerkan bakat sebagai seorang pemain bola sepak yang berskil. Namun, beliau mempunyai masalah kekurangan hormon tumbesaran yang menyebabkan fizikal beliau terbantut berbanding rakan-rakan sebayanya. Masalah kesihatan ini memerlukan rawatan yang sangat mahal, namun nasib beliau sangat baik. Kebolehan dan skil bermain bola sepak yang ditunjukkan beliau berjaya menarik perhatian banyak kelab besar, termasuklah Barcelona.

Kelab Catalan ini sanggup membiayai yuran perubatan Messi demi memastikan beliau bersama kelab tersebut. Ketika menyertai Barcelona, Messi hanya baru berusia 13 tahun. Walaupun mempunyai masalah kesihatan, Messi sangat menyukai minuman Cola. Terdapat kisah di mana mesin soda di La Masia terpaksa dikeluarkan daripada akademi tersebut kerana Messi minum terlalu banyak. Demi menjaga kualiti permainan serta kesihatan Messi, pihak pengurusan Barcelona terpaksa mengambil tindakan tersebut.

Messi berjaya melakarkan kebanyakan rekod bola sepak dengan rekod golnya yang sangat menakjubkan, namun segalanya bermula apabila setiausaha teknikal Barcelona Carles Rexach terpesona dengan kehebatan skil yang dipamerkan oleh beliau. Kerana tidak mahu Messi diambil oleh kelab lain, dan ingin menjadi yang pertama untuk menandatangi remaja itu, Carles dengan segera membuat kontrak tawaran di atas sehelai kertas tisu. Messi bersetuju untuk menyertai Barcelona. Hari ini, segalanya hanya tinggal sejarah.

Messi mengukir namanya di tanah besar Sepanyol, dan kejayaan beliau turut bergema merentasi lautan Atlantik di tanah airnya, Argentina. Walaupun menjadi anak emas Barcelona, masih ramai yang tidak mengenali beliau pada awalnya. Apabila Messi pertama kali dipanggil oleh Persatuan Bola Sepak Argentina untuk mewakili pasukan bola sepak Bawah 20 Tahun negara itu, mereka tidak pasti tentang nama beliau, dan memanggilnya Leonel Mecci.

Messi membuat penampilan sulung bersama skuad senior Argentina pada 17 Ogos 2005 ketika beliau berusia 18 tahun. Beliau masuk pada minit ke-63 menggantikan Lisandro Lopez dalam permainan persahabatan menentang Hungary. Momen yang sepatutnya diingati sebagai sebagai kenangan indah buat Messi tidak tercapai. Penampilan pertama bersama Argentina itu hanya bertahan selama 43 saat.

Ketika masuk, Messi terus mendapat bola, dan beliau melakukan larian 'trademark' nya, membangkitkan para pemain pertahanan Hungary daripada lena. Sedar dengan kehadiran seorang bakat baru, beliau dijaga. Walaubagaimanapun, nasib tidak menyebelahi Leo, apabila pemain Hungary iaitu Vilmos Vanczak menarik baju beliau. Bagi melepaskan diri daripada Vanczak, Messi dengan tidak sengaja telah menyinggung bahagian muka pemain pertahanan tersebut.

Messi terus dilayankan kad merah oleh pengadil kerana dilihat sengaja cuba menyakiti pemain lawan. Namun, penulis percaya bahawa itu bukanlah niat Messi. Menurut beberapa laporan, Messi telah dilihat menangis di dalam bilik persalinan dengan tangan menutupi wajahnya. Kad merah tersebut adalah satu-satunya kad merah yang diterima beliau sepanjang bersama kelab dan negara.

Tiada perkataan yang dapat menerangkan betapa hebatnya Lionel Messi dalam bermain bola sepak. Pada Februari 2013, Santillana, sebuah kamus bahasa Sepanyol, telah menambah sebuah perkataan adjektif (kata sifat) baharu ke dalam bukunya - 'Inmessionate'. Perkataan tersebut telah dipilih oleh jurulatih Argentina pada ketika itu, Alejandro Sabella, dan secara kasarnya ia bermaksud:

Messi bukanlah satu-satunya pemain bola sepak yang namanya diabadikan sebegitu rupa. Pada tahun 2012, sebagai mengenang jasa pemain bola sepak terbaik Sweden, Zlatan Ibrahimovic, negara itu turut menambah nama beliau ke dalam kamus Sweden. Perkataan 'Zlatanera' digunakan sebagai kata kerja, yang membawa maksud, untuk mendominasi. Sangat sesuai!

Ketika sesi mengambil gambar pasukan, Messi kerap kali dilihat berdiri di penjuru kiri pasukan dengan lengannya diletakkan di atas bahu rakan seperjuangan. Dengan berdiri di hujung, Messi tidak perlu untuk membengkokkan lututnnya, dan dirian tegak beliau menampakkan beliau lebih tinggi berbanding ahli pasukannya. Dengan gaya ini, beliau bukan sahaja terserlah ketika dalam permainan, malah turut terserlah di dalam gambar. Ini hanya pendapat penulis.


Ini Sebabnya Mengapa Eksplorasi Ke Marikh Penting Untuk Manusia Dan Sains

Beberapa tahun kebelakangan ini, kira seringkali melihat berita atau artikel mengenai eksplorasi ke planet Marikh. Daripada organisasi-organisasi besar seperti NASA (Amerika Syarikat) dan Roscosmos (Russia) sehinggalah kepada syarikat persendirian seperti SpaceX yang ditubuhkan oleh Elon Musk, semuanya memfokuskan kepada eksplorasi terhadap planet Marikh ini.

Persoalannya, mengapakah eksplorasi ke planet merah ini penting buat organisasi-organisasi ini? Bukan sahaja teknologi-teknologi dan pelbagai kajian telah dilakukan untuk misi ini, malah NASA juga dikhabarkan telah mempunyai calon yang sesuai sebagai angkasawan pertama untuk dihantar ke Marikh.

Manusia yang terpilih tersebut adalah Alyssa Carson yang kini baru berusia 17 tahun. Selain menjalani kehidupan seperti remaja seusianya yang lain, beliau kini turut menjalani pelbagai latihan insentif bagi merealisasikan perancangan NASA untuk menghantar manusia ke planet Marikh menjelang tahun 2033.

Persoalannya, mengapakah para saintis ini berlumba-lumba hendak ke planet Marikh?

Sesuatu kajian yang dibuat oleh saintis biasanya untuk menyelesaikan masalah atau berpunca daripada perasaan ingin tahu. Pada tahun 1976, NASA telah melancarkan 2 misi ke planet Marikh iaitu Viking 1 pada 20 Julai 1976 dan Viking 2 pada 3 September 1976. Kedua-dua misi ini adalah misi terawal yang berjaya melakukan pendaratan ke planet Marikh.

Kajian-kajian yang dilakukan oleh robot ini berjaya menemui bukti kewujudan air di planet Marikh.Walau bagaimanapun, persoalan sama ada terdapat hidupan yang hidup di planet Marikh masih lagi belum dapat dirungkai.

Bagi Elon Musk, beliau merancang untuk mewujudkan penempatan manusia di planet Marikh bagi memastikan manusia tidak akan pupus sekiranya Perang Dunia Ketiga benar-benar berlaku. Para saintis juga percaya Bumi semakin nazak dengan pelbagai pencemaran dan perubahan iklim yang drastik, menjadikannya tidak selamat untuk diduduki.

Walau bagaimanapun, ini tidak bermaksa saintis tidak memfokuskan kepada solusi-solusi penyelesaian kepada pencemaran alam sekitar. Malah, perpindahan manusia ke Marikh juga dilihat sebagai alternatif terakhir sekiranya Bumi hancur pada masa hadapan.

Sekiranya anda tidak tahu, eksplorasi ke angkasa lepas sebenarnya banyak memberi manfaat kepada manusia. Solusi-solusi dan teknologi-teknologi baru yang dicipta bagi menyelesaikan sesuatu masalah telah memberi banyak kebaikan kepada manusia. Misalnya, penciptaan satelit.

Kini, satelit telah digunakan secara meluas dalam bidang komunikasi, penentuan masa dan kedudukan (GPS). Selain itu, misi Apollo oleh NASA satu ketika dahulu juga membawa kepada penciptaan cip mikroelektronik yang kini banyak digunakan dalam kalkulator dan komputer. Tanpa ciptaan cip mikroelektronik ini, kita berkemungkinan masih lagi menggunakan barang-barang elektronik bersaiz besar.

Dalam eksplorasi planet Marikh, kajian menggunakan robot mendapati terdapat kemungkinan hidupan yang hidup di Marikh. Walaupun terdapat beberapa persamaan mengenai ciri rekabentuk dan geografi Marikh dan Bumi, terdapat juga beberapa perbezaan yang ketara antara keduanya. Saintis mungkin boleh membuat kajian mengenai kewujudan hidupan dan evolusi kehidupan di Marikh, kemudian menggunakan dapatan daripada kajian tersebut kepada manusia di Bumi ini.

Bagi NASA, eksplorasi ke Marikh bukan sahaja menguntungkan pihaknya sahaja tetapi semua negara atau organisasi yang terlibat. Pelbagai halangan dan kesukaran untuk terbang ke Marikh dan melakukan pelbagai kajian tentang kemungkinan mewujudkan koloni manusia di sana sebenarnya menggalakkan pelbagai organisasi dari seluruh dunia untuk bekerjasama.

Stesyen Angkasa Antarabangsa (ISS) merupakan antara contoh dalam bab ini. Walaupun Amerika Syarikat merupakan negara terawal yang mencadangkan mengenai pembinaan ISS, kini banyak organisasi lain yang turut mempunyai modul mereka di ISS antaranya Russia dan European Space Agency (ESA). Malah, angkasawan pertama Malaysia iaitu Dr. Sheikh Muszaphar Shukor juga pernah menjejakkan kaki ke ISS pada tahun 2007.


Dabbawala: Sistem Servis Penghantaran Makanan Paling Tua dan Efisyen di Dunia

Teknologi aplikasi telefon pintar membolehkan sistem servis penghantaran makanan seperti GrabFood dan Uber Eats untuk berkembang, menghantar makanan daripada kedai makan atau restoran terlibat ke destinasi yang diinginkan.

Namun, di Mumbai, India, servis seperti ini sudah lama wujud, sejak ratusan tahun lalu. Uniknya sistem ini, mereka menghantar makanan yang dimasak di rumah oleh isteri, kepada suami di tempat kerja. Untuk mengetahui bagaimana sistem ini beroperasi? Teruskan membaca.

Bagi seorang suri rumah, Sulochana, 35 tahun, dapurnya adalah tempat dia berasa tenang. Jauh dari kesibukan kota Mumbai, dia berasa selesa memasak di rumah sendiri. Tepat jam 10 pagi, Sulochana menunggu kehadiran seorang lelaki berpakaian putih. Lelaki itu digelar sebagai dabbawala, yakni penghantar makanan bekal. Dengan senyuman terukir di wajahnya, Sulochana memberikan dabbawala bekal makanan yang dibuat untuk suaminya, dan kembali ke dapur.

Terdapat lebih kurang 300,000 wanita seperti Sulochana yang bergantung kepada ketepatan dabbawala di Mumbai, bagi menghantar bekal makanan tengah hari ke seluruh pelusuk bandar, kepada suami masing-masing. Sistem servis penghantaran bekal makanan tengah hari yang berusia 125 tahun hanya beroperasi di Mumbai, dan memainkan peranan sebagai penyambung antara rumah dan tempat kerja.

Sistem dabbawala telah menarik perhatian ramai pihak dari seluruh dunia, termasuklah lawatan oleh Prince Charles dan Richard Brandson (Pemilik dan pengasas Virgin Group). Pekerja daripada Federal Express (FedEx), yang terkenal sebagai pakar logistik dunia turut melawat ibu pejabat dabbawala untuk mempelajari tentang sistem tersebut. Kini, sistem dabbawala turut dijadikan kajian di universit-universiti terkenal seluruh dunia termasuklah Harvard University.

Sejarah dabbawala bermula sekitar tahun 1893, apabila seorang lelaki bernama Mahadeo Havaji Bachche memulakan inisiatif ini di Dharamshala, Himachal Pradesh, India. Seorang petani sebagai profesion, Mahadeo berpindah ke Mumbai dan menetap di sana. Bermula sebagai perniagaan kecil-kecilan, saban hari permintaan terhadap servis dabbawala semakin meningkat, akhirnya berkembang menjadi sebuah rangkaian servis penghantaran makanan yang terkenal di Mumbai, sehingga ke hari ini.

Dabbawala tidak mengamalkan sistem berpusat, di mana sumber makanan bekal (dabbas) dan destinasinya dikenal pasti melalui kod warna. Dabbawala bermula dengan mengutip mangkuk tingkat berisi makanan, sebelum ianya dibawa ke suatu tempat pengelasan, di mana para dabbawala akan mengelaskan mangkuk tingkat mengikut destinasi penghantaran.

Mangkut tingkat yang telah diasingkan ditanda bagi mengenal pasti destinasi, diserahkan kepada dabbawala untuk dihantar melalui kereta api. Penanda yang dibuat pada bekas termasuklah stesyen kereta api di mana ianya perlu diturunkan, dan alamat destinasi. Permintaan terhadap servis ini juga boleh dibuat melalui SMS.

Kereta api tempatan Mumbai, adalah antara yang paling kompleks dan paling ramai digunakan di seluruh dunia. Pengangkutan ini memainkan peranan penting dalam sistem operasi dabbawala. Menurut sebuah laporan oleh The New York Times pada tahin 2007, industri dabbawala terus berkembang pada kadar 5 hingga 10 peratus setahun. Suatu kadar yang tinggi untuk sesebuah industri servis.

Sistem servis penghantaran makanan ini mempunyai ketepatan yang sangat tinggi, di mana kesilapan hanya berlaku sebanyak 1 kali untuk setiap 8 juta penghantaran. Di samping sistem kod warna yang sangat efisyen, dabbawala memainkan peranan yang sangat penting dalam memastikan kadar ketepatan yang tinggi untuk kelancaran operasi 260,000 transaksi penghantaran, yang dilakukan dalam tempoh 6 jam selama 52 minggu sepanjang tahun. Dabbawala beroperasi selama 6 hari seminggu.

Menurut sebuah laporan oleh Harvard Business Review, bagi memastikan operasi berjalan lancar, dabbawala hanya mempunyai masa selama 40 saat untuk mengangkat longgokan dabbas ke atas kereta api, sebelum ianya dihantar ke stesyen utama, dan hanya mempunyai masa 20 saat untuk menurunkannya.

Dabbawala tempatan yang mengutip dan menghantar dabbas kepada pelanggan mengenali mereka secara peribadi, jadi tiada isu daripada segi kekurangan kepercayaan. Dabbawala juga sudah biasa dengan kawasan tempatan di mana mereka beroperasi, yang memudahkan mereka untuk mengakses sesuatu kawasan dengan mudah.

Mereka banyak bergantung kepada basikal dan kereta api untuk menghantar dabbas. Secara purata, setiap mangkuk tingkat akan diserahkan sebanyak 4 kali kepada dabbawala yang berbeza, dan terpaksa melalui perjalanan sejauh 60 hingga 70 kilometer untuk sampai ke destinasi terakhir.

Menurut salah seorang dabbawala, Bala Sab, 51 tahun, setiap mangkuk tingkat diasingkan dan dikelaskan sepanjang perjalanan mengikut tanda pada penutupnya. Beliau turut berkongsi ringkasan operasi dabbawala, daripada dabbas dikutip daripada rumah, sehinggalah mangkuk tingkat itu dikembalikan semula ke rumah pada petang hari sama:

Servis dabbawala bukan sahaja sangat efisyen dan boleh dipercayai, malah ianya adalah sangat murah, dengan kos purata sekitar RM50 sebulan yang perlu dibayar oleh pelanggan. Namun, kos ini berubah mengikut jarak penghantaran. Buat pelanggannya, memakan hasil air tangan isteri adalah suatu kemewahan, dan mereka sangat menghargainya.

Komitmen seseorang dabbawala terhadap pekerjaannya itu sebahagiannya adalah disebabkan gaji yang diterima akan tinggi, sekitar RM700 sebulan. Jumlah ini mungkin agak sedikit jika dilihat dari perspektif rakyat Malaysia, namun bayaran ini adalah agak tinggi di India untuk tenaga kerja tidak berskil.  Kemasyhuran dabbawala juga mengangkat martabat pekerjaan menjadi sebuah profesion yang berprestij.

Dabbawala juga menerima manfaat seperti diskaun langganan telefon bimbit, dan anak-anak mereka turut berpeluang menerima biasiswa daripada organisasi yang berkaitan dengan rangkaian sistem dabbawala.


15 Gambar Berwarna Perang Dunia Kedua Yang Sangat 'Rare'

Hampir 80 tahun yang lalu, perang terbesar dalam sejarah moden telah berlaku yang mengakibatkan dunia menjadi porak peranda selama lebih 6 tahun.

Untuk mengetahui apa yang berlaku, kita pada hari ini hanya mampu melihat foto-foto di internet yang kebanyakkannya dalam bentuk hitam putih.

Namun kali ini iluminasi.com ingin kongsikan koleksi foto Perang Dunia Kedua yang berwarna yang jarang dilihat orang ramai.

Tentera Amerika Syarikat adalah antara yang pertama sampai ketika pencerobohan D-Day ke atas kuasa Axis, mendekati pantai Normandy, Perancis.

Foto ini kemungkinan diambil berhampiran Saint-Laurent-sur-Mer pada 6 Jun 1944.

Kelihatan tentera Laut AS menyelamatkan seorang mangsa yang terselamat berhampiran dengan kapal perang ASS West Virginia yang tenggelam, di tengah-tengah serangan udara Jepun di Pearl Harbor pada 7 Disember 1941.

Kelihatan seorang bekas banduan kem tahanan Buchenwald di Weimar, Jerman sedang minum air daripada mangkuk logam sejurus selepas kem tersebut bebas dari cengkaman Nazi pada April 1945.

Seorang pelaut Perancis dan 2 orang tentera AS memandang ke arah Menara Eiffel selepas Paris merderka pada September 1944.

Seorang tentera Jerman sedang menyembur api menggunakan flamethrower ke arah rumput yang panjang di Kesatuan Soviet.

Kelihatan Adolf Hitler bersama beberapa orang pegawai Nazi sedang mengamati Great Gustav.

Great Gustav adalah meriam artileri paling besar pernah dihasilkan di dunia dengan ketinggian 47.2 meter dan seberat 1,350 tan.

Setiap kelongsong peluru Great Gustav bersaiz 3.3 meter panjang yang mana setiap satunya seberat 7 tan.

Foto menunjukkan bandar Hiroshima yang terbentang dalam kemusnahan pada September 1945, sebulan selepas tentera AS meledakkan bandar ini dengan bom atom.

2 orang banduan kem tahanan Buchenwald sedang merenung ke luar melalui pagar kawat pada tahun 1945.

Seorang wanita yang bertugas sebagai pengendali pelarik menempa alat ganti untuk pesawat pengangkutan di kilang Consildated Aircraft Corporation di Fort Worth, Texas.

Seorang tentera AS di dalam hutan dan sedang menyamarkan diri sambil memegang pistol dan membuat panggilan menggunakan walkie-talkie pada tahun 1943.

Asal yang sangat tebal datang dari kapal perang Amerika Syarikat yang terkena tembakan tentera udara Jepun. Kapal-kapal tersebut adalah USS West Virginia dan USS Tennessee, bersama-sama beberapa kapal lain.

Sejurus selepas kem tahanan Buchenwald bebas dari Nazi Jerman, seorang bekas banduan memegang tulang manusia di sebelah longgokan tulang yang lain di tempat pembakaran mayat kem tersebut.

Angkatan Tentera Ranger Amerika Syarkat kelihatan sedang duduk di atas kapal penyerang di Weymouth Harbour, England pada 6 Jun 1944.

Kapal ini sedang menuju ke pendaratan D-Day di Pantai Omaha di Normandy, Perancis untuk menyerang kuasa Axis.

Kelihatan orang ramai berkumpul di Champs Elysees di kota Paris ketika kereta kebal Perancis melalui kawasan ini untuk meraikan pembebasan Perancis pada 26 Ogos 1944.

Jesse Rhodes Waller, seorang tentera udara Amerika Syarikat sedang mencuba mesingan yang baru sahaja dipasangnya di atas sebuah pesawat di pangkalan udara di Corpus Christi, Texas.


6 Undang-Undang Pelik Kerajaan Komunis China Ketika Diperintah Mao Zedong

Kehidupan rakyat China di bawah pemerintahan Mao Tse-tung atau Mao Zedong adalah tersangat pelik dan ganas.

Ketika dia bertindak sebagai Pengerusi China, Mao memperkenalkan dasar yang tidak berfungsi dengan baik dan akhirnya membunuh di antara 45 hingga 75 juta rakyatnya sendiri.

iluminasi.com kongsikan antara 6 perkara yang sangat pelik dan dahsyat berlaku di zaman pemerintahan Mao Zedong.

Oleh kerana kebanyakan rakyat China ketika itu tidak pernah melihat buah mangga, pengalaman itu sangat bermakna bagi mereka yang bertuah untuk melihat buat tropika ini, kecuali seorang.

Seorang doktor gigi pernah melihat buah mangga dan dia tidak kagum dengan apabila melihatnya. Dia juga telah merendahkan buah mangga dengan mengatakan ia sama dengan ubi keledek yang mana membuatkan orang ramai marah.

Doktor gigi ini telah ditangkap atas tuduhan "ucapan kontroversi" dan dipenjarakan. Dan akhirnya dia dijatuhkan hukuman mati di atas jenayah menyamakan buah mangga kelihatan seperti ubi keledek.

Sejak itu, tiada siapa yang berani merendahkan buah mangga lagi.

Parti Komunis China menggalakkan rakyatnya untuk "membersihkan tabiat jahat masyarakat lama" dan memansuhkan amalam lama nenek moyang mereka sebagai gerakan Revolusi Budaya.

Walaupun tiada bukti mereka menyatakannya dengan jelas bahawa ia bermaksud "memukul guru sehingga mati", namun itulah apa yang orang ramai faham dan lakukan.

Pada tahun 1966, para pelajar di sekurang-kurangnya 91 buah sekolah telah mengheret guru-guru mereka ke jalan dan memukul sehingga guru-guru tersebut mengaku cara mereka yang korup.

Dalam kes lain, para pelajar mencurahkan dakwat ke atas baju guru-guru dan menggantungkan papan yang bertanda "X" pada badan guru. Kemudian guru-guru ini dipukul dengan kayu besbol berpaku dan dicurahkan air panas sehingga mati.

Di penghujungnya, seramai 18 guru telah dibunuh oleh para pelajar dan ramai lagi yang membunuh diri di atas penghinaan itu.

Sementara itu, Mao Zedong hanya duduk berdiam dan memerintahkan pihak keselamatan untuk tidak campur tangan ke atas apa yang dilakukan oleh para pelajar.

Dia juga tidak membenarkan tentera untuk memulihkannya untuk tempoh 2 tahun.

Ketika tahun 1970an, kerajaan China menyedari bahawa mereka tak perlu membazir wang terhadap bahan untuk membina rumah. Ia adalah kerana tembok terpanjang di dunia terletak di negara itu.

Kerajaan menggalakkan orang ramai untuk mula memusnahkan Tembok Besar China untuk dijadikan bata gantian. Penduduk kampung berhampiran tembok ini telah meruntuhkan sebahagian daripadanya dan membawa pulang bata-bata ke rumah.

Malah, kerajaan juga merobohkan seluruh bahagian dan menggunakannya untuk membina empangan. Tembok ini akhirnya menjadi tapak warisan yang mana dia dilindungi.

Sehingga hari ini, masih terdapat rumah di kawasan itu yang kekal utuh dibina menggunakan bata Tembok Besar China.

Pada tahun 1959, Mao Zedong sudah tidak tahan lagi dengan harimau. Selepas petani-petani di China diserang oleh haiwan ini, Mao mengumumkan bahawa harimau, bersama-sama dengan serigala dan harimau bintang adalah "musuh rakyat" dan harus dihapuskan.

Parti Komunis China telah melancarkan kempen "anti-perosak" bagi menggalakkan orang ramai untuk keluar dan membunuh haiwan pemangsa ini.

Hanya dalam beberapa tahun sahaja, warga China telah membunuh hampir 75% daripada populasi harimau Asia Tenggara di dunia dan membuatkan haiwan ini berada di ambang kepupusan.

Menurut seorang penulis, Liang Heng, anda boleh menghadapi masalah ketika zaman Mao Zedong hanya kerana berpakaian kemas dan elok. Liang menceritakan kisah di mana bapanya hampir dipenjarakan kerana hanya memiliki tali leher.

Tentera Red Guard memecah masuk ke rumahnya dan menggeledah barang milik bapanya lalu menjumpai tali leher. Red Guard mengumumkan bahawa ia adalah "kapitalis".

Dan apabila bapa Liang didapati memiliki sut dan butang lengan, dia telah dikecam sebagai "intelektual yang busuk" dan pakaian serta buku-bukunya dikumpulkan lalu dibakar.

Bapa Liang terlepas daripada hukuman penjara selepas bersetuju dengan pendapat kerajaan bahawa membakar barangannya adalah "tindakan revolusi" dan perkara yang baik.

Red Guard juga merampas radio dan gajinya sebulan sebagai bayaran sebelum beredar.

Di penghujung hidupnya iaitu pada tahun 1973, Mao Zedong berjumpa dengan Henry Kissinger, diplomat Amerika Syarikat dengan harapan untuk berunding perjanjian perdagangan dua hala dengan negara itu.

Pada mulanya, Henry dilaporkan cuba mengekalkan perbualan mengenai topik-topik yang serius, tetapi Mao memikirkan tentang hal lain.

Mao memberitahu kepada Henry bahawa China adalah sebuah negara yang sangat miskin dan tidak mempunyai banyak perkara yang boleh ditawarkan dalam perjanjian perdagangan, kecuali wanita.

Mao menawarkan untuk menghantar 10 juta wanita China ke Amerika Syarikat dengan mengatakan negaranya "terlebih" golongan wanita dan mereka hanya menimbulkan masalah.

"Mereka melahirkan anak-anak dan anak-anak di China sudah terlalu ramai," kata Mao kepada Henry.

Ketika Mao menjelaskan bagaimana wanita-wanita ini hanya merosakkan negara, salah seorang ahli partinya memberi amaran kepada Mao bahawa ia akan menimbulkan kemarahan awam jika perkara ini diketahui orang ramai.

Mao yang ketika itu yang semakin tua dan tidak berupaya, seolah-olah tidak bimbang dan berkata: "Saya tak takutkan apa-apa. Tuhan telah hantarkan jemputan kepada saya,".